وه‌زیری سامانه سروشتییه‌كانی حكومه‌تی هه‌رێمی كوردستان ڕایگەیاند، لەگەڵ بەغدا ڕێککەوتوون لەسەر هاوردەکردنى بەنزین و نەوتى سپى و بۆ ئەمساڵ لە مانگی هەر ماڵێک بەرمیلێک نەوتی پێدەدرێت، دەشڵێت، ئەو نەیزانیوە چەند ساڵە کێشەی نەوتی ماڵان هەیە.\nكه‌مال ئه‌تروشی، وه‌زیری سامانه سروشتییه‌كانی حكومه‌تی هه‌رێمی كوردستان له دیمانه‌یه‌كی له‌گه‌ڵ فه‌رمانگه‌ی میدیا و زانیاری (شەممە 4ی ئەیلولی 2021) ڕایگەیاند "لە سەردانمدا بۆ بەغدا لەگەڵ وه‌زیری نەوتی عێراق باسمان لەوەكرد كە یارمەتی هەرێم بدرێت بۆ نەوتی سپی، چونکە ئەوەم بۆ ڕوون بووەوە كێشەیەكی چەندین ساڵە هەیە لە هەرێمی كوردستان كە كەمی و گرانی نەوتە، ئەمەش بۆ زۆربەی هاووڵاتیان و بە تایبەت گوندەكان دەبێتە كێشە، چونكه نرخه‌كه‌ی ده‌گاته سه‌روو سه‌د دۆلار بۆ یه‌ك به‌رمیل و ڕە‌نگه بۆ خه‌ڵكێكی هه‌بوو ئاسایی بێت، به‌ڵام خه‌می من بۆ ئه‌وانه‌یه كه ڕەنگه له شوێنه دووره‌ده‌سته‌كان نه‌بوونی نه‌وت و گرانیی نرخه‌كه‌ی كێشه بۆ خه‌ڵك دروست بكات، ئه‌وه‌ش به‌رپرسیاره‌تی منه كه وەک وه‌زیری سامانه سروشتییه‌كان ئەمە چارەسەر بکەم."\nئاماژەی بەوەشکردووە، " بۆ وەزیری نەوتی عێراقم ڕوون كردەوە كە هەرێمی كوردستان لە ڕووی كەشوهەواوە وەك ناوەڕاست و خوارووی عێراق نییە. میلله‌تی ئێمه له ناوچه شاخاوییه‌كان ده‌ژین، لە كۆتاییدا وەزیری نەوتی عێراق بەڵێنی دا ئەوەش چارەسەر بکەن."\nڕوونیشیکردەوە، "بۆیە لە سەرەتای مانگی 10 دەست بە هێنانی نەوتی سپیش دەكەین، بۆ زانیاریی عێراق نەوتی سپی لە دەرەوە و لە وڵاتانی وەك قەتەر و كوەیت دەیكڕێت و هاوردەی دەكات، و بۆ ئه‌و مه‌به‌سته‌ش بودجه‌یه‌كی گه‌وره داده‌نێت، بۆیە دەبێت ئێمەش بە هاوبەشی ئابووری و نرخ لەگەڵ عێراق ڕێك بخەینەوە و ڕێ لە گەندەڵی بگیرێت لەناو بازاڕی نەوتی سپیدا و بزانین پێویستیمان چه‌نده و ئه‌وله‌ویه‌تمان خه‌ڵكی هه‌ژار بێت و ئەو شوێنانەی دوورن و كەشوهەوا تێیدا ساردە وەك گوندەكان، ئەوان لەپێشترن بۆ وەرگرتنی نەوتی سپی."


وێنەى هاوشێوەی مایکڵ جاکسۆن بڵاوکرایەوە - بنکەی روناکبیریی گەلاوێژ :: Gelawej\nوێنەى هاوشێوەی مایکڵ جاکسۆن بڵاوکرایەوە\nموزیک Nov 13, 2019\nسەرچاوەکانى هەواڵ لە ئیسپانیا وێنەى گەنجێکى وڵاتەکەیان بڵاوکردەوە، کە هاوشێوەى مایکڵ چاکسۆن گۆرانیبێژى بە ناوبانگى ئەمەریکییە.\n(سێرجیۆ کۆرتس) ناوی ئەو گەنجە ئیسپانییە، کە شێوەى زۆر لە مایکڵ جاکسۆن دەچێت، نزیکى شێوەکەى گومان و دوو دڵی زۆرى لاى هاووڵاتیان و هەوادارانى جاکسۆن دروستکردووە، بۆیە دەپرسن کە ئایا ئەم گەنجه مایکڵ جاکسۆنه یان نا؟\nسەرچاوەکانى هەواڵ ئەوەشیان ئاشکرا کردووە، کە پێویستە ئەم گەنجە تاقیکاری DNA ئەنجام بدات بۆ ئەوەی هەموان دڵنیابن، کە ئەمە هاوشێوەى مایکڵە، یاخود مایکڵ زیندووە و هێشتا نەمردووە.\nگەنجە ئیسپانیەکە کە (مایکڵ جاکسۆنی زیندوو)ى پێدەوترێت، بە بڵاوکردنەوەى وێنەیەکى خۆى لە تویتەردا، کە داوا لە لاینگرانی دەکات لە کۆنسێرتەکەی لە تایلەندا بەشدارى بەشداری بکەن، ئەمەش ئەوەندەى تر گومانى لاى هاووڵاتیان زیاتر کردووە.\nهەر وەک لە وێنەکەدا دەردەکەوێت ستایل و رەنگی قژی رێک هاوشێوەی مایکڵە.\nمایکڵ جاکسۆن، کە ناوى تەواوى: مایکڵ جۆزیف جاکسۆن (Michael Joseph Jackson)ە، لە رۆژى 29/8/1958 لە شارى گارى (ئەندیانا)ى ئەمەریکا لە دایکبووە، لە ساڵی ١٩٦٤ برا گەورەکەی (جاکی) کاتێک تیپێکی مۆسیقای دامەزراندن بەناوی (جاکسۆن برازەرس) و مایکل لەگەڵ براکانی وەک کورەس گۆرانی وتوە و سەمای کردووە، لە رۆژى 25/6/2009 لە تەمەنی (50) ساڵی بەهۆی زۆرخواردنی ئەو دەرمانە پزیشکییانەی کە لەلایەن دکتۆرەکەیەوە بۆی نوسرابوو لە شارى لوسئەنجلوس لە ویلایەتى کالیفۆرنیا کۆچى دوایى کردووە.\nبۆ زانیارى زیاتر لەسەر ژیانى مایکڵ چاکسۆن کلیک لێرە بکە.


بەرگریی شارستانیی ھەولێر: جۆرە ئاگرکوژێنەوەیەک بە کوالێتییەکی زۆر خراپ ھاوردەی ھەرێمی کوردستان دەکرێت\n2020-11-09 [02:53 AM]\nوتەبێژی بەڕێوەبەرایەتیی بەرگریی شارستانیی ھەولێر رایگەیاند، لەلایەن بازرگانانەوە جۆرە ئاگرکوژێنەوەیەک کە کوالێتییەکی زۆر خراپی ھەیە، پێویستە ھاووڵاتیان ھۆشیاربن و خۆیان لە کڕینی ئەوجۆرە ئاگرکوژێنەوانە بەدووربگرن.\nرائید سەرکەوت کاڕەش، وتەبێژی بەڕێوەبەرایەتیی بەرگریی شارستانیی ھەولێر، بە ئاژانسی ھەواڵی زاگرۆسی راگەیاند: لەلایەن بازرگانانەوە جۆرە ئاگرکوژێنەوەیەک کە کوالێتییەکی زۆر خراپی ھەیە و دروستکراوی وڵاتی چینە، ھاوردەی پارێزگاکانی ھەرێمی کوردسان دەکرێت، تەنیا یەکجار بەکاردێت لە فرۆشگاکان بە نرخێکی کەم بە ھاووڵاتیان دەفرۆشرێن، ئەو ئاگر کوژێنەوانە ھیچ مەرجێکی سەلامەتیان تێدانییە چونکە بە شێوەیەکی کاتی دروستکراوە و ناتواندرێت بە شێوەی ھەمیشەیی بەکاربھێندرێت.\nوتەبێژی بەڕێوەبەرایەتیی بەرگریی شارستانیی ھەولێر گووتی: پێویستە ھاووڵاتیان ھۆشیاربن و خۆیان لە کڕینی ئەوجۆرە ئاگرکوژێنەوانە بەدووربگرن، چونکە ئەمجۆرە بۆڕی ھەواگۆڕکێیان نییە و ناتواندرێت پڕبکرێنەوە کە بەتاڵبوو، لە پێناو پاراستنی سەروماڵی ھاووڵاتیانیش لەمڕۆوە بەرگریی شارستانیی ھەولێر ھەڵمەتێک دەستپێدەکات بۆ دۆزینەوەی ئەو جۆرە ئاگرکوژێنەوانە، بۆ ئەوەی چاک بکرێن و لە کۆمپانیاکان تاقی بکرێنەوە، دوای دڵنیابوونەوە لۆگۆی کۆمیانیایان لێبدرێت ئینجا رێگە بە فرۆشتنیان بدرێت.\nھەروەھا رائید سەرکەوت کاڕەش، وتەبێژی بەڕێوەبەرایەتیی بەرگریی شارستانیی ھەولێر ئەوەشی بۆ ئاژانسی ھەواڵی زاگرۆس خستەروو، کە ئەو جۆرە ئاگرکوژێنەوانە بە نرخێکی زۆر ھەرزان لە بازاڕەکان دەفرۆشرێن، چونکە ھیچ کوالێتییەکیان نییە، بۆ نموونە ئەگەر ئاگرکوژێنەوەیەکی ئۆرجیناڵ کێشەکەی شەش کیلۆگرام بێ بە ٤٥ ھەزار دینارە، بەڵام ئەو کۆپییە بە پازدە ھەزار دینارە، بۆیە پێویستە ھاووڵاتیان خۆیانی لێ بەدووربگرن.


مەسرور بارزانی بە بۆنەی جەژنی سێ شەوەی یاران پەیامێكی بڵاوكردەوە\nسەرۆكی حكومەتی هەرێمی كوردستان، بە بۆنەی جەژنی سێ شەوەی یاران ( قەوڵتاس) پەیامێكی پیرۆزبایی بڵاوكردەوە و رایگەیاند،"کاکەییەکان پێکهاتەیەکی رەسەنی نەتەوەی کوردن و لەژێر سایەی پێكەوەژیانی هەرێمی كوردستان مافەكانیان پارێزراو دەبێت.\nبە بۆنەی جەژنی سێ شەوەی یاران (قەوڵتاس) ی کاکەییەکان کە رێککەوتی ئەمڕۆیە و دوای تەواوبوونی سێ رۆژی بە رۆژوبونە ،مەسرور بارزانی سەرۆکی حکومەتی هەرێمی کوردستان پەیامێکی پیرۆزبایی بڵاوکردەوە کە ئەمە دەقەکەیەتی :\nپیرۆزباییەکی گەرم ئاراستەی خوشک وبرا کاکەییەکانمان(یارسان) دەکەم بە بۆنەی جەژنی سێ شەوەی یاران. هیوادارم جەژنەکەیان لە خۆشی و کامەرانیدا بەسەر ببەن. کاکەییەکان (یارسان) پێکهاتەیەکی رەسەنی نەتەوەی کوردن و لە ژێر سایەی ئەو بەیەکەوەژیانە ئاینی و نەتەوەییەی لە هەرێمی کوردستان هەیە ، مافەکانیان پارێزراو دەبێت .\n١٠ی کانوونی دووەمی ٢٠٢٠


گیانلەدەستدان و دەستگیرکردن و رزگارکردنی پەنابەران لە تورکیا.\nرێکەوتی ١٢/٤/٢٠٢٢ لەناوچەی چەشمێ سەر بەشاری ئەزمیر لەناو بەلەمێکی چوپدا ٢٧ پەنابەر دەستگیرکران.\nرێکەوتی ١٢/٤/٢٠٢٢ لەناوچەی ئایڤالیک سەر بەشاری بالاکسیر لەناو بەلەمێکدا ٣٩ پەنابەر دەستگیرکران کە بەنیازبوون بپەڕنەوە بۆ دوورگەکانی یۆنان.\nرێکەوتی ١٢/٤/٢٠٢٢ لەناوچەی مورادیە سەر بەشاری وان لەناوچەیەکی شاخاوی ١٠ پەنابەر دەستگیرکران کە هاتبوونە خاکی تورکیاوە تا لەوێوە بچنە ئیستەنبوڵ و لەوێشەوە بەرەو ووڵاتانی ئەورووپا.\nرزگارکردن و دەستگیرکردنی پەنابەران لە تورکیا.\nرێکەوتی ١١/٤/٢٠٢٢ لە ناوچەی ئیبێک یۆڵۆ لەشاری وان لە خانوویەکی یەک نهۆمی بچووکدا ٣٥ پەنابەری ئەفغانی و کەسێک بەتۆمەتی قاچاغچێتی دەستگیرکران\nپۆلیس ڕایگەیاند پەنابەرەکان بەهۆی نەبوون و پێنەدانی خواردن و خواردنەوەی پێویست لەلایەن قاچاغچیەکانەوە ڕووبەڕووی برسێتی ببونەوە.\nرێکەوتی ١١/٤/٢٠٢٢ لەناوچەی بۆدرووم سەر بەشاری مۆغەڵا لەبەلەمێکی چوپدا ٢٣ پەنابەر دەستگیرکران کە بەنیازبوون بپەڕنەوە بۆ دوورگەکانی یۆنان، لە هەمان شاڕو هەمان رێکەوت لەناوچەی داتشاش لەکاتێکی جیاوازتردا ٢١ پەنابەری تر دەستگیرکران کە بەنیازبوون بپەڕنەوە بۆ یۆنان.\nرێکەوتی ١١/٤/٢٠٢٢ لەناوچەی سەفری هیسار سەر بەشاری ئەزمیر ٤٩ پەنابەر لەناو بەلەمێکی چوپدا ڕزگارکران کە پێشتر لەلایەن پۆلیسی ئێشکگری دەریایی یۆنانەوە دیپۆرتکرابوونەوە، لە هەمان رێکەوت هەر لەشاری ئەزمیر لەناوچەی چەشمێ ٢١ پەنابەر دەستگیرکران کە بەنیازبوون بپەڕنەوە بۆ دوورگەکانی یۆنان.\nرێکەوتی ١١/٤/٢٠٢٢ لەناوچەی کەشاداسێ سەر بەشاری ئایدن ٣٧ پەنابەر ڕزگارکران کە پێشتر لەلایەن پۆلیسی ئێشکگری دەریایی یۆنانەوە دیپۆرتکرابوونەوە.\nژمارەیەک پەنابەر لە ئاکامی وەرگەڕانی مینی پاسێکدا گیانیان لەدەستدا.\nئەمرۆ ١١/٤/٢٠٢٢ لە گوندی بەهچێ دێرێ لەناوچەی ئادیل جێڤاز سەر بەشاری بەتلیس لە ئاکامی وەرگەڕانی مینی پاسێکدا چوار پەنابەر گیانیان لەدەستدا و ٢٣ پەنابەر و شۆفێرەکەش برینداربوون.\nبە پێی لێدوانی پۆلیس مینی پاسێک کە تەنها توانای هەڵگرتنی ١٢ کەسی هەیە بەڵام ٢٦ پەنابەری هەڵگرتبوو کاتێک نزیک دەبیتەوە لە کۆنترۆڵی پۆلیس لادەداتە ڕێگایەکی خۆڵ بۆ دەربازبوون لە پۆلیس بەخێرایەکی زۆر خۆی دەکێشێت بە تەپۆلکەیەکی خۆڵدا.\nپۆلیس ڕاشیگەیاند هەر لەسەرەتایی ڕووداوەکە تیمی پزیشکی گەیشتۆتە شوێنی ڕووداوەکەو ١٣ پەنابەریان چارەسەری سەرەتاییان بۆ کراوەو ٨ پەنابەریشیان ڕەوانەی نەخۆشخانەی حکومی شارەکە کراون و دوو پەنابەریشیان ڕەوانەی نەخۆشخانەیەکی تایبەتکراون، تەرمەکانیش ڕەوانەی پزیشکی دادوەری شارەکە کراون. هەر لەسەر ڕووداوەکە پۆلیس ڕایگەیاند چەند کەسێکی تر دەستگیرکراون کە بە ئۆتۆمبێلێکی تر لەپێش مینی پاسەکەوە ڕۆیشتون و ڕێبەریانکردوون سەبارەت بە ڕەگەزنامەی پەنابەرەکانیش تا ئێستا ئاشکرا نەکراوە.\nرێکەوتی ٧/٤/٢٠٢٢ لەناوچەی بۆدرووم لەدوو بەلەمی چوپدا ٤١ پەنابەر ڕزگارکران کە پێشتر لەلایەن پۆلیسی ئێشکگری دەریایی یۆنانەوە دیپۆرتکرابوونەوە.\nرێکەوتی ٧/٤/٢٠٢٢ لەناوچەی چەشمێ سەر بەشاری ئەزمیر ٢٥ پەنابەر ڕزگارکران کە پێشتر لەلایەن پۆلیسی ئێشکگری دەریایی یۆنانەوە دیپۆرتکرابوونەوە.\nرێکەوتی ٧/٤/٢٠٢٢ لەناوچەی کوشاداسێ سەر بەشاری ئایدن ٥٨ پەنابەر ڕزگارکران کە پێشتر لەلایەن پۆلیسی ئێشکگری دەریایی یۆنانەوە دیپۆرتکرابوونەوە هەر لەشاری ئایدن لەناوچەی دیدیم لەرێکەوتی ٦/٤/٢٠٢٢ ٧ پەنابەر ڕزگارکران کە پێشتر لەلایەن پۆلیسی ئێشکگری دەریایی یۆنانەوە دیپۆرتکرابوونەوە.\nرێکەوتی ٧/٤/٢٠٢٢ لەناوچەی ئایڤاچەک سەر بەشاری چەنەکاڵێ لەنێو بەلەمێکدا ٣٥ پەنابەر دەستگیرکران کە بەنیازبوون بپەڕنەوە بۆ یۆبان لە هەمان شارو ناوچەو هەمان رێکەوت لەکاتێکی جیاوازتردا ٣٩ پەنابەر ڕزگارکران کە پێشتر لەلایەن پۆلیسی ئێشکگری دەریایی یۆنانەوە دیپۆرتکرابوونەوە.\nرێکەوتی ٦/٤/٢٠٢٢ لەشاری وان چوارکەس بەتۆمەتی دەستبەسەرداگرتن و ڕووتکردنەوەی ١٧ پەنابەر کەبەشێکیان ئەفغانی بوون دەستگیرکران کە جگە لە بردنی مۆبایلەکانیان بڕی ٨ملیۆن و ٦٠٠ تمەن و ٣٠٠٠سێ هەزار ڕووپیەی پاکستانی و ٥٨٥ لیرەی تورکیان لەپەنابەرەکان سەندبوو لەگەڵ ئەوەشدا پەنابەرەکانیان دەستبەسەرکردبوو ئازاریشیاندابوون, چوارکەسەکە ڕەوانەی دادگاکران بۆ سزادان و پەنابەرەکانیشی ڕەوانەی بەڕێوەبەرایەتی کۆچ وکۆچبەرانی شارەکەکران بۆ ئەنجامدانی ڕێکاری دیپۆرتکردنەوەیان.\nدەستگیرکردن و رزگارکردنی سەدان پەنابەر لە تورکیا.\nرێکەوتی ٥/٤/٢٠٢٢ لە دوو کاتی جیاوازدا لە هەردوو ناوچەی چەشمەو دیکیلی سەر بەشاری ئەزمیر ٨٧ پەنابەر دەستگیرکران کە بەنیازبوون بپەڕنەوە بۆ یۆنان. هەر لە شاری ئەزمیر لەرێکەوتی ٤/٤/٢٠٢٢ لەناوچەی سەفیریهیسار لەناو بەلەمێکی داری ماسیگردا ١٦٨ پەنابەرو دوو قاچاخچی دەستگیرکران کە بەنیازبوون بڕۆن بەرەو ئیتاڵیا قاچاخچیەکان ڕەوانەی دادگاکران و پەنابەرەکانیش ڕەوانەی بەڕێوەبەرایەتی کۆچ و کۆچبەرانیشارەکەکران بۆ ئەنجامدانی ڕێکارەکانی دیپۆرتکردنەوەیان.\nرێکەوتی ٥/٤/٢٠٢٢ لەناوچەی مارمەریس سەر بەشاری مۆغەڵا ٣٥ پەنابەر ڕزگارکران کەلەلایەن یۆنانەوە دیۆرتکرابوونەوە. هەر لە شاری مۆغەڵاو هەمان ڕێکەوت لەناوچەی بۆدرووم لەکاتی دەستگیرکردنی ١١ پەنابەر کە بەنیازبوون بپەڕنەوە بۆ یۆنان ١٨ پەنابەری تر ڕزگارکران کە لەلایەن یۆنانەوە دیپۆرتکرابوونەوە.\nرێکەوتی ٤/٤/٢٠٢٢ لەشاری وان ١١ کەس بەتۆمەتی قاچاخچێتی و بازرگانیکردن بەژیانی پەنابەرانەوە دەستگیرکران لەگەڵ دەست بەسەرداگرتنی ٤ ئۆتۆمبێل کە بۆ گواستنەوەی پەنابەران بەکاردەهێندران ٧ لەو کەسانە ڕەوانەی دادگاکران بۆ سزادان.


لەمپەرەكانی بەردەم ئێران بۆ دانیشتن لەسەر مێزی گفتوگۆ لەگەڵ ئەمریكا\n02/09/2019 699 جار خوێندراوه‌ته‌وه\nتەنگژەی هەڵكشاوی نێوان تاران و واشنتۆن یەكێكە لەدیارترین دیمەنە سیاسی و سەربازییەكانی ئەمڕۆی ناوچەی ڕۆژهەڵاتی ناوەڕاست، ئەمەش زۆر هۆكاری هەیە وەك پەیوەندی نێوان هەردوولا، دیمەنی گشتی ڕۆژهەڵاتی ناوەڕاست، پێشدەستییەكانی وڵاتی عومان و ژاپۆن و دواتریش دوا پێشدەستی فەرەنسا، كە لە لوتكەی حەوتی دەوڵەتە پیشەسازییەكاندا لەباشووری فەرەنسا و هاوینەهەواری "بیاڕیتز" لە 24 ی ئۆگۆستۆس و ئابی 2019 خرایەڕوو.\nپێش ئەوەی ئیمانوێل ماكرۆن پێشدەستییەكەی بخاتەڕوو، دوای لە حەسەن ڕۆحانی سەرۆكی ئێران كرد سەردانی فەرەنسا بكات و ئاشنا بێت بە ناوەرۆكی پێشدەستییەكە.\nپاریس پێشنیاری گرنگی گشتی خستەڕوو بۆ چارەسەركردنی تەنگژەی پرۆگرامە ئەتۆمییەكەی ئێران و سڕكردنی پرۆگرامی موشەكە بالیستییەكانی، لە بەرانبەریشدا ئەوەی خستەڕوو بەشێوەیەكی بەشی (جزئی) سزاكان لەسەر هەناردەی نەوتی ئێرانی هەڵبگیرێت، داڕشتەی ئەوروپیش بۆ چارەسەركردنی كێشەكە لە ڕووی مامەڵە داراییەكانەوە بخرێتەڕوو لەگەڵ بانقەكانی ئێراندا، هەروەها سازدانی گفتوگۆیەكی ڕووبەڕوو لە نێوان ڕۆحانی و دۆناڵد ترامپ و دەستپێكردنی دانوستانی ڕاستەوخۆ كە كۆتایی بە تەنگژەكە بێنێت.\nهەڵوێستی حەسەن ڕۆحانی\nڕۆحانی ڕایگەیاند، هەرچەندە هیوا و ئومێدەكان لاوازیش بن، پێویستە هەوڵ و كۆششی خۆمان بدەین و هەوڵەكانیش لەدەست نەدەین، سەردانەكەی زەریفیش لە لایەن كۆنەپارێزانی ئیرانەوە ڕەخنەی زۆری لێگیرا.\nلە هەمان كاتدا ڕۆحانی دووپاتیكردەووە، كە ئەوان بەرەنگاری دەكەن و مامەڵەی وەك یەك لەگەڵ نەیارەكانیان دەكەن، بەڵام هەلیش بۆ دانوستان و كاری دبلۆماسی دێڵنەوە، لەو مۆڵەتە دوو مانگییەی بەنەیارەكانیشیان بەخشیووە، دەرگای دبلۆماسییەت بەكراوەیی دێڵنەوە، لە هەمان كاتیشدا بەرگری لەبەرژەوەندییەكان و ئاسایشی وڵاتەكەیان دەكەن.\nئەو وتیشی كاتێك ئەوان دەستیان بەسەر كەشتییە نەوتهەڵگرەگەی ئێمەدا گرت، دانوستانمان كرد، لەولاشەوە دەستمان بەسەر كەشتییەكەی ئەواندا گرت.\nهێرشی ڕەووتی كۆنەپارێزانی ئێران\nزۆرینەی ڕەخنەكانیش لەوەوە سەریان هەڵدا، كە ڕۆحانی ئاماژەی بەوەدا دەكرێت پیشدەستییەكەی فەرەنسا قبوڵ بكرێت و دانوستانی راستەوخۆ لەگەڵ دۆناڵد ترامپ دەست پێبكات.\nئەوان پێیان وایە ئەو قسانەی ڕۆحانی دژیەكە لەگەڵ هەڵوێستەكانی خامەنەئی موڕشید باڵای شۆڕشی ئیسلامی، كە پێشتر وتبووی ترامپ هی ئەوە نییە لەگەڵی دانیشین و دانوستانی ڕاستەوخۆی لەگەڵ ئەنجام بدەین.\nدواتر ڕۆحانی ئەو قسانەی خۆی گۆڕین و وتی: نابێت چاوپێكەوتن لەگەڵ ترامپ تەنیا بۆ وێنەگرتن بێت، دەبێت پێشتر متمانە لەنێوان تاران و واشنتۆن بنیات بنرێت، ئەوجار لەسەر مێزی دانوستان دانیشین، دەبێت هەموو سزاكانی سەر ئێرانیش هەڵگیرێن، ئەم قسانەشی بۆ ساركردنەوەی تەوژمی گەرموگوڕی ڕەخنەكانی كۆنەپارێزان بوو لە ناو ئەنجوومەنی شورای ئێراندا.\nلەلایەكی تر زەریفیش تووشی هەمان شەپۆلی ڕەخنەی كۆنەپارێزانی ئێران بووەوە كاتێك وتی: ڕیگەكەمان سەختە، بەڵام شایستەی ئەوەیە پیایدا بڕۆین.\nلەو بارەوە قسەكەری حكومەتی ئێرانیش وتی: سەردانەكەی زەریف پەیوەست نییە بە لوتكەی حەوت دەوڵەتە پیشەسازییەكەوە، بەڵكو لەسەر داوای سەرۆكی فەرەنسا بووە، كە پێشتر ڕوحانی دیوە.\nلە سەردانەكەدا زەریف چاویشی بە ئەنجیلا مێركڵی ڕاوێژكاری ئەڵمانیا و دۆمێنیك كامێنجزی ڕاوێژكاری سەرۆك وەزیرانی بەریتانیا كەوتووە.\nئێران مەرجەكانی ئەمریكا ڕەتدەكاتەوە\nدیارە ئێران ڕانەهاتووە بە لاوازی لەسەر مێزی گفتوگوكان دانیشێت، تاران دەزانێت بە دانیشتنی لەسەر مێزی دانوستان ئەمریكا بە 12 مەرج ڕووبەڕووی دەبێتەوە، كە مایك پۆمپیۆی وەزیری دەرەوەی ئەمریكا ساڵی پار ڕایگەیاندوون، هەموو بریكارەكانی ئێرانیش لە عێراق و سوریا و لوبنان لەژێر ڕەحمەتی بۆمبارانكردنی فڕۆكەكانی ئیسڕائیلدان، ئەو وڵاتانەش بەشێك بوون لە مامەڵە ئەتۆمییەكە لەگەڵ ئیدارەكەی تڕەمپدا، كە ئەگەر ئێران پێشدەستییەكەی فەرەنسا قبوڵ بكات، دانوستان لەسەر چی دەكات.\nسەرباری ئەوەی سەرەوە، تاران دەزانێت ئەمریكا هەر داشكاندنێكی بۆ بكات، گرنگییەكی ئەوتۆی نابێت، كەواتە سوودی ئەم دانوستانەی ئێران چییە ئەگەر ڕوویدا، لەكاتێكدا ئەو لە دۆخێكی ئابووری كۆمەڵایەتی سەختدایە.\nبژاردەكانی ئێرانیش لە سایەی پێدراوەكانی ئێستادا سەخت و دژوارن، ئەمەش بەهۆی كەشوهەوای سیاسی گشتی ناوچەكەوە، چونكە هەتا بزووتنەوەی تاڵیبانیش، كە پەیوەندی باشی لەگەڵ ئێراندا هەیە، ئێستا چووتە ناو جوغزی ئەمریكاوە، كە حكومەتی ئەفغانی ناچار كرد دانوستانی ڕاستەوخۆیان لەگەڵدا بكات و بیانكاتە لایەنێكی هاوكێشە سیاسییەكەی ئەفغانستان لە ئایندەدا. ئەمەش ڕێخۆشكردنە بۆ كشانەوەی هێزەكانی ئەمریكا لە ئەفغانستان لە كۆتایی ئەمساڵدا، بەمەش كارتێكی دیكەی ئێران بەتاڵ دەبێتەوە كە فشاری پێدەكاتەسەر ئەمریكا.


سلێمانی.. وادەی پێكوتان بە ڤاكسینی ڤایزەر دیاریكرا - تۆڕی میدیایی خەڵک\n16 هەزار ڤاكسین دەگاتە سلێمانی\nبەڕێوەبەری گشتی تەندروستی سلێمانی ڕایگەیاند، هەفتەی داهاتوو 16 هەزار ڤاكسین دەگاتە سلێمانی و لەسبەینێوە كوتان بە ڤاكسینی ڤایزەر دەستپێدەكات.\nسەباح هەورامی، بەڕێوەبەری گشتی تەندروستی سلێمانی، لە كۆنگرەیەكی ڕۆژنامەنووسیدا ڕایگەیاند، ئەمڕۆ كارمەندانی تەندروستی ڕاهێنان دەكەن لەسەر ڤاكسینی ڤایزەر و ئەگەر هیچ كێشەیەك نەبێت سبەینێ دەستدەكەین بە كوتانی كارمەندانی پزیشكی و دووسبەیش هاووڵاتیان.\nئاماژەی بەوەشكرد، وەرگرتنی ڤاكسینی ڤایزەر تایبەتە، چونكە پێویستی بە پلەی گەرمی -80 هەیەو دەبێت لە ساردكەرەوەدا هەڵبگیرێت و پێویستی بەوەیە لەو شوێنەی بەكار دەهێنرێت پزیشك هەبێت بۆ ئەوەی كاریگەری خراپ دروست نەكات.\nدەشڵێت، ئەو كەسانەی نەخۆشی درێژخایەنیان هەیە پێویستە پێشتر پشكنینیان بۆ بكرێت لەلایەن پزیشكی تایبەتەوە.\nوتیشی، هەموو هەفتەیەك هەزار و 700 ڤاكسین دەگاتە پارێزگای سلێمانی و گرفتی كەمی ڤاكسینەكە نییە لە پارێزگاكەدا 32 بنكەی لە هەموو پارێزگاكانی هەرێم هەیە لەو ڕێژەیەش 11 بنكەیان لە سنووری پارێزگای سلێمانییە.\nئاماژەی بەوەشكرد، هاووڵاتیان دڵنیا دەكەمەوە پێكوتەكان باوەڕ پێكراون لەلایەن تەندروستی جیهانییەوەو هیچ حاڵەتێكی خراپ لە وەرگرتنی ڤاكسین ڕووی نەداوەو تەنها چەند كاریگەریەكی لاوەكی هەیە ئەوەیش بەهۆی ئەوەی سروشتی ڤاكسینەكە بەوجۆرەیە كە كەسەكە كۆرۆنا دەگرێت بەلاوازی.\nدەشڵێت، هەفتەی داهاتوو هەم ڤایزەر ی ئەمریكایی و هەم بەریتانی دەگاتە هەرێم و پشكی پارێزگای سلێمانی 16 هەزارە و هەردووكیان وەك یەكن، تائێستاش هیچ پێكوتەیەكی ڤایزەر نەدراوە لە بەرپرسان.\n10 مارس 2021 10.11 pm\nخەڵك لێپرسراوی هۆبەی كوشتارگەی سلێمانی ڕایدەگەیەنێت، “بەدرێژایی مانگی ڕەمەزانی پیرۆز 2 هەزار و 480 تۆن گۆشتیان…\n01 شوبات 2021 11.00 am\nخەڵك- هاتوچۆی سلێمانی شۆفێران ئاگادار دەكاتەوە لەوەی بەرزە پردی كۆبانێ نۆژەن كراەوەتەوە و لە كاتژمێر 12 ی ئەمڕۆەوە…


ئیسلامگەراکان و پەرچەکرداریان لە جیهانی عەرەبی و خۆرئاواییدا … هاوتا کوردستانی – Dengekan\nbyHawta Kurdistani\tAugust 16, 2018\tGeneral, Opinion\nئیسلامگەراکان و پەرچەکرداریان لە جیهانی عەرەبی و خۆرئاواییدا فۆڕمێکی فۆبیای وەرگرتوە بۆ پرس و کارلێکە ئاینیەکانی ڕۆژ و سەردەم و کاریکاتێر بەشێکی دیکەی نێو فەزای تۆڕە کۆمەڵایەتیەکان و دەزگا چاپەمەنی و نووسراوەکانە و وەگرنگی پێدانیشی بەپێی هڵکەوتەی جوگرافی دەگۆڕێت و گۆڕانی بەسەردا دێت و ئەمەش پەیوەندیدارە بە لایەنی فەرهەنگی و فیکری و کۆمەڵایەتیەوە و لەشوێنێک بۆ شوێنێکی کە و لەجێگەیەک بۆ جێگەیەکی دیکە جیاوازە لە گۆڤاری charlie hebdo چاڕلی هیبدۆ گۆڤارێکە لە وڵاتی فەڕەنسا کە گۆڤارێکی تایبەت بە کاریکاتێرە و وەک ڕوونە لەوڵاتانی خۆرئاوادا گرنگی پێدان بەم فۆڕمەی مەهزەلە گرنگی و پێگەی خۆی هەیە و جێگەی بایەخە بەڵام بە بەراورد بەوڵاتانی خۆرهەڵات و عەرەبی ئەم بایەخ و گرنگی پێدانە کەمتر دەبێتەوە و لێرە زیاتر تیشک لەسەر ڕەهەندی سیاسی و دینیە، وە وڵاتی فەڕەنساش وەڵاتێکی سیستەم سیکۆلاریە و دین و ئاینی جۆربەجۆر ئامادەیی هەیە و ئاینی ئیسلامیش بەشێکی بچووک لەم ڕێژەیە پێک دەهێنێ و ئەوانیش وەک هەموو ئاینەکانی دیکە بەر ئەم مەهزەلەیە کەوتوون بە کاریکاتێر و ئیسلامیەکانی جیهانی خۆرهەڵات هەرزوو هاتنە دەنگ و دەڵێن “بێ ڕێزی و سووکایەتی بە مووسوڵمان و شوێنکەوتوانانی ئیسلام کراوە لەکاتێکدا تەنها ئەرکی ئیسلامی خۆیان بەجێدەهێنن ، بێ دوو و سێ بەبێ ئەوەی لەناوەڕۆک و ڕاستی و دروستی هەواڵەکەدا بچن و تێگەشتنێکی عەقڵانی بۆ بابەتە بکرێ ، بەجارێک هەڵشاخاون بە سەرجەم بنەما و پڕەنسیپە گشتگیرەکانی ڕۆژئاوا و دونیای مۆدێرنەدا.\nفۆبیایەکی گەورە و ترسناک لەنێوئیسلامیەکاندا بەڕوونی و ئاشکرایی دەبینرێت ، کاتێک کەسەرهەڵدانی ئیسلام و دزەکردنی بەهەموو دونیادا و هەر لە فەتح کردن و جیهاد و پاوانخوازی کردنی دەوڵەتان بە میتۆدی ئیسلامگەرا و بەکارهێنانی سەرجەم ئامڕازەکان بۆ گەیشتنی ئیسلام بەهەموو وڵاتانی دونیا و بانگەشەی ئەوە دەکەن کە ئاینێکە تەواو هاوتەریبە لەگەڵ پڕەنسپەکانی مافی مرۆڤ و بێ خوش و پاک و بێگەردە و خەڵک ڕۆژانە خۆیان بەرەو باوەشی ئیسلام ڕادەکەن ، کەبەشێوەیەکی بەربڵاو لەسەرجەم وڵاتانی دوونیا و دونیای خۆرهەڵات و خۆرئاوا پێک دەهێنن بەپێی سەنگ و قوورسایی خۆیان بەجۆرێک هەنگاوی ناوە کە لە سەرجەم جومگەکانی فەزای گشتی و مەجالی گشتیدا بەشدارە و بەسەدان و هەزاران مزگەوت و تەکیە و خانەقا و تەلەڤیزیۆن و ڕادیۆ و کەناڵ و بگرە ناوەندی ئیسلامی و کۆلێژ و جۆرەها شێوە پەیام وگوتارە ئاینیەکانیان دەگەیەنن .\nهێرشێکی گەورە و ناعەقڵانی کراوەتە سەر دیمووکراسی و مافی مرۆڤ و بنەماکانی دونیای مۆدێرنە و تەواو تۆقیوون لە کاریکاتێرێک و سەرجەم بەها دیمووکراسیەکەیان لە وێنەیەکی کاریکاتێردا کورتکردوەتەوە و هێرشی ناڕەوا دەکەن ، گۆڤارێک یان کەسێک بەهایەکی دیمووکراسی پێشێل کرد ناکرێ وڕەوا نیە سیستەمێکی سەدان ساڵەی ڕۆژئاوا لەکەدار بکەیت و بەپووچەڵ و خوڕافیات پێناسە بکرێت ، لەنێو فەزا ئاینیەکەشدا ڕۆژانە بەهەزاران مزگەوت و مینبەر و بانگخواز و مەلاوە هێرش و سوکایەتی دەکەن بە سەرجەم ڕەوت و ئایدیاکانی ڕۆژئاوا و سیکۆلاریستەکان و شوناسی بەد ئەخلاقی و لەخشتەبردنی ڕەوشت و سەدان تۆمەتی نالۆژیک دەرێتە پاڵیان ، بەبێ ئەوەی یەک سیکۆلار بەئەندازەی گەردیلەیەک ترسی هەبێ و ببێتە هۆی ئەو پەرچە کردارەی لێرە دەبینرێت ، بەڵام ئیسلام بەزیاد لەملیارێک موسوڵمان لە سەرجەم وڵاتانی دوونیا پێک دەهێنێ و بەجۆرەها فۆڕم ئامادەیی هەیە بەجارێک تۆقیون لە وێنەیەک و بیگرە ئاساییە بەلایانەوە هەموو تاکێکی مووسوڵمان هانبدرێت و بۆ بەرگری ئەرکی ئاینداریان بەجارێک بڕژێنە سەر شەقامەکان ،\nلێرەش لەکۆمەڵگا موسوڵمان نشینەکان زۆر زیاتر لەوەو قێزەونتریش بەو کەسانە دەکرێ کە حیجاب ناکەن و سفوورن و وەک مرۆڤێکی نادین و یاخی و بەچاوێکی دیکەوە خوێندنەوەی بۆ دەکرێت ، بەهەموو شێوەیەک هێرش و سووکایەتی پێ کردن دەبینین بەڵام بەیەک کاریکاتێر ڕاستەوخۆ لێرەوە قەڵس دەبن ، ئەبێ ڕەچاوی کۆمەڵگە بکرێ لەڕووی فەرهەنگی ، کۆمەڵایەتی ، کولتووریەوە و وە لێرەدا ئەرکی ئێمە بەرگری کردن و پاساوهێنانەوە نیە بۆ جیهانی خۆرئاوا و ئەو کارە و ئەرکیشمان دژایەتی ئاین و ئاینداریی نیە و بەهەموو شێوەیەکیش لەهەر شوێنێکی دوونیا و ئەم هەسارەیە بێ ڕێزی بەهەر مرۆڤێک بکرێت هەر دین و ڕەگەز و ئایدیا و ئایدۆلۆژیایەکی هەبێ دژی دەوەستینەوە و بەکارێکی ناڕەوا و ناپەسەندی دەزانین .\nهەر لەم مێژووە تازەیەی ئەم چەند ساڵەی دوایدا و دوای چوونە قۆناغی کرانەوە و هاوچەرخبوون دەیان دەنگی ئازاد و ڕەخنەگر لەلایەن سەدان مەلا و بانگخواز سکاڵایان جوڵاندوە کە دژ بەبنەما ئاینیەکان دەدوێن بە هەزاران مزگەوت و مەلاوە فۆبیای ئەوەیان هەیە کە ئەوان ئەیانەوێ خەڵک بێ دین بکەن و لەڕەگ و ڕیشەی ئیسلامی دایانبڕن بەڵام ئێوە بەو ڕێژەیەوە ئیمکانی توانای زیادکردنی تاقە موسوڵمانێکیشتان نیە و بەڵام ئاینێک کە وا هەزار و چوارسەد و قسوور ساڵە واتە زیاد لەچواردە سەدەیە گەشتوەتە هەسارەی مرۆڤایەتی و بەشێوەیەکی گشتیش تاکەکانی خۆرهەڵات تەواو فۆرمەڵەبوون بە تێزی ئاین و لەژێر چەتری ئایندان بەڵام ترسەکە زۆر لەو ڕێژەیە گەورەترە ترس لەوەی گومان لای تاک دروست ببێت و ئەو ڕێژەیەش بێنێته خوارەوە بەڵام نەوە دوای نەوە ئەو سەوابتانە نەقڵ کراوە و کەم تا زۆر تاکەکان ئاشناییان بەو سەوابتانە هەیە بەڵام نایەنەوێت سەرپشک بکرێن یان ئیمکانێک دروست ببێت دەرفەت بەتاک بدات بەشوێن حەقیقەتەکانی ژیان بگەڕێت و هەوڵ بۆ ئاسۆی ژیان و ژیانێکی کەماڵ و پڕاکتیک ئەخلاقی بدات دواجار هەر ئەم ترس و فۆبیایە بەشێوەیەکی ناخوود ئاگا بەرەو هەڵدێری گەورە گەورەیان دەبات .\nPrevious ساتێک لە سایەی هونەر و وەرزش،لەتەک مامۆستا “عەلی لەتیف” دا … سازدانی: هەڵۆ بەرزنجەیی\nNext تۆمارگای دۆڕاننەکان شیعر… نزار قبانی … وەرگێڕانی: پشکۆ ناکام


ئەپی Whatsapp پڕداگیراوترین ئەپە بۆ چارەکی یەکەمی ٢٠١٧ – کەی ئای تی ئێن\nئەپ و نەرمەکاڵا 1, ئایار 2017\nئاژانسی SensorTower کە ئاژانسێکە بۆ لێکۆڵینەوە، ڕاپۆرتێکی نوێی بڵاوکردەوەتەوە بۆ چارەکی یەکەمی ئەمساڵی ٢٠١٧ دەربارەی پڕداگیراوترین ئەپەکان لەسەر ئاستی ئەپستۆر و گووگڵ پلەی. شایەنی باسە لە ڕاپۆرتەکە دەردەکەوێت کە بۆ یەکەمجار ئەپی بەناوبانگی گفتوگۆ و چاتکران ناسراو بە Whatsapp پلەی یەکەمی پڕداگیراوترین ئەپەکانی گرتووە و پێشی ئەپی فەیسبووکی داوەتەوە کە پلەی دووەمی گرتووە. بەم شێوەیە ٥ یەکەمی ریزبەندییەکە وەکو خۆی ماونەتەوە جگە لەوەی کە واتسئەپ جێگەی فەیسبووکی گرتووە.\nوە هەروەها ئەپی ئیسنتەگرام پێشی سناپ چاتی داوەتەوە بە داگیرکردنی پلەی سێیەم لە ڕیزبەندییەکە و سناپ چاتیش پلەی چوارەم. هەروەکو دیاریشە ئەپی تویتەریش پێشکەوتنێکی بەخۆیەوە بینیوە و کەمێک هەڵکشاوە بە داگیرکردنی پلەی نۆزدەیەم. هەروەکو جێگەی تێبینیشە کە یارییەکانی وەکو سوپەر ماریۆیی کۆمپانیای نینتیندۆ و پۆکێمۆن گۆویی کۆمپانیای نیانتیک لە ڕیزبەندییەکە نەماون و چوونەتە دواوە.\nتاگەکان ئەپستۆر Facebook twitter whatsapp تویتەر فەیسبووک گووگڵ_پلەی واتسئەپ


خەمۆكی دوای منداڵبوون\nدكتۆر هودا محێدین\nمامۆستای كۆلێجی پزیشكی زانكۆی سلێمانی\n(ناساندنی-نیشانەكانی-هۆكارەكانی-ناسینەوەی- چارەسەر- رێگاگرتن لەتوشبوون)\nخەمۆكی بریتییە لە هەست كردن بە دڵتەنگی و نەمانی دڵخۆشی، بە نەخۆشی دەروونی دادەنرێت و زۆرێك لە ئێمە هەست بەم بارە ناجێگیرە دەكەن بەڵام بەجۆری جیاواز و بەكاتی جیاوازیش. خەمۆكی لەباری تەندروستیدا بریتییە لە ناتەواوی لە هەوەسی مرۆڤەكاندا كە تیایدا مرۆڤەكان هەست بەدڵتەنگی‌و توڕەیی و شكستخواردن دەكەن بەجۆرێك كاردەكاتە سەر هەموو ڕۆژەكانی تەمەن بەماوەیەكی زۆر.\nخەمۆكی ئەگونجێ كەم، مام ناوەند یان توند بێت.\nتاچەند خەمۆكی بەربڵاوە لەماوە و پاش ماوەی سكپڕیدا؟\nبوونی ئەم بارە لەماوە و لە دوای سكپڕی بە ساڵێك ناو دەبرێت بە خەمۆكی دەوروبەری\nسكپڕی، تۆماركردنی ئەم حاڵەتە لەكاتی سكپڕیدا تائێستا بەتەواوی نەزانراوە بەڵام زۆربەی لێكۆڵینەوەكان ئاماژە دەدەن بە ڕوودانی ئەم حاڵە بەشێوەیەكی زۆر لەماوە وماوەی پاش سكپڕیدا.\nزۆرێك لەباری خەمۆكی لە ماوەی سكپڕیدا ناناسرێتەوە و چارەسەر ناكرێت لە بەرئەوەی هەندێك گۆڕانی ئاسایی لەماوەی سكپڕیدا ڕوودەدەن كە هاوتای هەمان نیشانەی خەمۆكین بۆ نمونە بێتاقەتی‌و گیروگرفت لە خەودا، گۆڕانی بەهێز لەباری سۆزداریدا لەگەڵ گۆڕانی كێش لە لەشدا لە دەوروبەری كاتی سكپڕیدا كەلەهەمان كاتدا ئەم نیشانانە نیشانەی خەمۆكین.\nهۆكاری ئەم خەمۆكییە؟\nزۆر هۆكار هەن كەدەبنەهۆی خەمۆكی لەئافرەتدا، گۆڕانی هۆرمۆنەكان، یان ڕووداوی فشاراوی لەژیاندا,وەكو مردنی ئەندامێكی خێزان ئەبێتەهۆی گۆڕانكاری كیمیایی لە مێشكدا و لەبەرئەنجامیشدا دەبێتەهۆی دروست كردنی خەمۆكی.\nلەكاتی سكپڕیدا چەند هۆكارێك هەن كە چانسی خەمۆكی لە ئافرەتدا زیاد دەكەن لەوانە:-\n- بوونی مێژوویی خەمۆكی‌و بەكارهێنانی مادەی بێ هۆش كەر.\n- بوونی نەخۆشی دەروونی لە خێزانەكەدا.\n- كەمی پالپشتی لەلایەن خێزان و هاوڕێ‌َوە.\n- دودڵی لەبارەی كۆرپەكەوە.\n- گیروگرفت لە سكپڕی پێشوودا یان لەكاتی لەدایك بووندا.\n- گیروگرفتی خێزانی‌و دارایی لە خێزانەكەدا.\n- ئافرەتی گەنج.\nخەمۆكی پاش سكپڕی پێ دەوترێت خەمۆكی ماوەی زەیستانی.دوای سكپڕی[پاش منداڵبوون]دەركەوتنی گۆڕانكاری هۆرمۆنی لەلەشی ئافرەتەكەدا دەبێتەهۆی هاندانی نیشانەكانی خەمۆكی بەتایبەتی زیادبوونی هۆرمۆنی ئیسترۆجین و پرۆجیسترۆن،لەسەرەتا  كاتژمێر دوای لە دایك بوونی كۆرپەكە بەخێرایی ئەم هۆرمۆنانە كەم دەبنەوە بەڕادەیەك نزیك دەبنەوە لەباری ئاسایی[ماوەی پێش سكپڕی]، زۆرێك لە لێكۆڵینەوەكان ئاماژە دەدەن بەهاندانی خەمۆكی بەهۆی ئەم گۆڕانە لە هۆرمۆنەكاندا.\nهەندێك جار هۆرمۆنی ڕژێنی دەرەقی كەم دەبێتەوە پاش لەدایك بونی كۆرپە و ئەم كەمبونەوەیەش هۆكارێكە بۆ دەركەوتنی نیشانەكانی خەمۆكی.\n* هۆكاری تر كە دەبێتەهۆی خەمۆكی لە پاش لە دایكبوندا؟\n- هەست كردن بە ماندوبون دوای لەدایك بوونی كۆرپەكە، تێكچونی شێوازی خەو، وەرنەگرتنی پشووی پێویست.\n- هەست كردن بە وروژاندنی زیاد لەگەڵ زیادبوونی كۆرپەی نوێ لەخێزانەكەدا كە دایكەكە هەست دەكات پێویستی بە تێكۆشانی زیاتر هەیە بۆ بە خێوكردنی كۆرپەكەی.\n- هەست كردن بەفشار بەهۆی گۆڕانی ئیش‌و كاری ئاسایی‌و ئیش‌و كاری ناوماڵ,ئەمەش دەبێتەهۆی دروست كردنی بیرێكی نوێ لای دایكەكە كە كە هەست بە ماندوبوونی دەروونی زیاتر بكات.\n- بوونی هەستی لەدەستدان لەوانە لەدەستدانی كەسیەتی، لەدەستدانی كۆنترۆڵ، لەدەستدانی وێنەی پێشی سكپڕی، لەدەستدانی ئاستی سەرنج ڕاكێشان لەلایەن دەوروبەرەوە.\n-هەست بە لەدەستدانی كاتی پێویست لەگەڵ كەم بونەوەی كۆنترۆڵ كردنی كاتەكان.\nنیشانە ئاگادار كەرەوەكانی خەمۆكی:-\nلە دەوروبەری ماوەی سكپڕیدا[كاتی سكپڕی, دوای سكپڕی,ماوەی زەیستانی] ئەگەر هاتوو یەكێك یان زیاتر لەم نیشانانەی خوارەوە سەریان هەڵدا پێویستە سەردانی پزیشكی تایبەتمەند[پسپۆری دەروونی] بكرێت، گرنگترینی ئەو نیشانانە بریتین لە:-\n- هەست كردن بە هۆقرە لێبڕان‌و بێزاری.\n- هەست كردن بە دڵتەنگی‌و بێ‌هیوایی‌و وروژاندن.\n- نەبوونی هێز یان نەمانی هاندانی خودی.\n- گریانی زۆر.\n- خواردنی زۆر كەم یان زۆر زیاتر لەباری ئاسایی.\n- خەوتنی زۆركەم یان زۆر زیاتر لەباری ئاسایی.\n- بوونی گیروگرفت لە تەركیزكردن‌و بیركردنەوە و بڕیارداندا.\n- هەست كردن بەبێ بایەخی‌و بێ‌كەڵكی‌و تاوانباری.\n- لەدەستدانی حەز و هۆگری بۆ چالاكینواندن.\n- دابڕین لە هاوڕێ و خێزان.\n- بوونی سەرئێشە و سنگ ئێشە و دڵەكوتێ یان هەناسە سواری.\n- هەروەها چەند نیشانەیەك هەیە پاش سكپڕی كە بەنیشانەی خەمۆكی دادەنرێن و بە شێوەیەكی بەرچاو دەبینرێن لەوانە ترسان لەئازار پێگەیشتنی كۆرپە و خودی دایكەكە\nخۆی یان لەدەستدانی هۆگری دایكەكە بۆ كۆرپە.\nجیاوازی لە نێوان خەمۆكی و ناتەواوی عەقڵی [Psychosis]دوای سكپڕی؟\nخەمۆكی دوای سكپڕی ئەگونجێ لە هەركاتێكدا بۆ ماوەی یەك ساڵ دوای منداڵبون ڕووبدات، ئافرەتەكە ئەگونجێ دوچاری چەند نیشانەیەك بێت لەوانە هەستكردن بەدڵتەنگی،لەدەستدانی ووزە، گرفت لە تەركیزكردندا،دوودڵی‌و هەستكردن بەتاوان‌و خۆبەكەمزانی.\nخەمۆكی دوای منداڵبون پێویستی بەچارەسەری پزیشك هەیە، هەروەها ڕاوێژكردن‌و پاڵپشتیكردنی خێزان و دەوروبەر سودی گرنگی هەیە سەڕەڕای دەرمانی جۆربەجۆر.\nناتەواوی عەقلی[سایكۆسس] بەشێوەیەكی كەم لەدوای منداڵبون ڕوودەدات بەجۆرێك[1-2]حاڵەت لە ئافرەتدا ڕوودەدات لەپاش منداڵبونیان و بەشێوەیەكی گشتی لەسەرەتا هەفتەی ماوەی زەیستانیدادەبێت.\nنیشانەكانی ئەم بارە بریتین لە وڕێنەكردن، هەستكردن بەدەنگ‌و وێنە‌و بۆن و شتی ئەوتۆ كە لەڕاستیدا بوونیان نییە،تێكچونی خەو، ڕاڕایی لەبیرەكاندا بەتایبەتی لەبارەی كۆرپەكەیەوە.\nپێویستە ئافرەت چی بكات لە ماوە و ماوەی دوای سكپری كاتێك دوچاری خەمۆكی دەبێت؟\nخەمۆكی دەوروبەری سكپڕی ئەگونجێ ڕووبدات لە هەموو ئافرەتێكدا، ئەگونجێت زۆرێك لە ئافرەتەكان كاتێك دوچاری ئەم بارە دەبن هیچ كەسێك ئاگادار نەكەن لەبارەی ئەو گرفتەی دوچاری دەبن لەبەر چەند هۆكارێكی جیاواز.\nكارێكی پێویستە وتوێژ لەگەڵ پزیشكەكەت بكەیت كاتێك هەستت بەبوونی نیشانەكانی خەمۆكی كرد لەكاتی سكپڕی یان دوای منداڵبون، لێرەوە ئەگونجێت پزیشكەكەت چەند پرسیارێكت ئاڕاستە بكات بۆ ئەوەی تاقیكردنەوە بكات لەسەر ڕادەی توندی خەمۆكی پاشان هەستێ بەڕەوانەكردنت بۆ لای پزیشكی تایبەتمەند تاوەكو چارەسەری گرفتەكەت بكات.\nچەند خاڵێكی تر هەن كە یارمەتی دەرن بۆ كەم كردنەوەی ئەم بارە:-\n- هەوڵبدە هەتا ئەتوانی پشوو وەرگریت.\n- هەوڵبدە دوربكەویتەوە لە خۆماندوكردنی زۆر.\n- داوای یارمەتی بكە بەتایبەتی لە خێزانەكەت یان هەرئەندامێكی تری خێزانەكەت بە تایبەتی لەشەواندا بۆئەوەی بەپێ‌ی پێویست یارمەتیت بدەن.\n- هەوڵبدە دووربكەویتەوە لەمانەوە بەتەنیایی و بۆماوەیەكی زۆر.\n- پەیوەندی كردن بە گروپی تایبەتمەند بەچارەسەركردنی ئەم حاڵەتە لەڕێگای ئینتەرنێت و تەلەفۆنەوە كەبۆ ئەم مەبەستە دیاری كراون.\n* خەمۆكی چۆن چارەسەر دەكرێت؟\nدوو جۆری تایبەتی‌و باو لە چارەسەر هەن بۆ ئەم حاڵەتە لەكاتی سكپری یان دوای سكپڕیدا ئەوانیش:-\n- چارەسەر لەڕێگای قسەكردنەوە[ speech therapy]، بۆ ئەم مەبەستە سەردانی قسەكەری تایبەتمەند، پسپۆڕی دەروونزانی یان كارمەندی كۆمەڵایەتی تایبەت بەم حاڵەتەوە دەكرێت .\n- بەكارهێنانی دەرمان وەكو دەرمانی دژەخەمۆكی كەیارمەتی چارەسەركردنی نیشانەكانی خەمۆكی دەدات.وەرگرتنی دەرمانی دژەخەمۆكی پێویستە لە ژێرچاودێری پزیشكدا بێت چونكە ئەم دەرمانانە كاردەكەنە سەر ئەو ئافرەتانەی كە شیری خۆیان دەدەنە كۆرپەكانیان ولێرەشەوە كاردەكاتە سەرگەشەی كۆرپە و دایكەكەش.\n* ئایا لەدایكی سكپڕدا خەمۆكی ئەگەر چارەسەر نەكرێت كاردەكاتە سەر كۆرپە؟\nخەمۆكی بەتەنها زیان بە دایكەكە ناگەیەنێت بەڵكو كاریگەری بەسەر كۆرپەكەیەوە بە جێ‌دەهێڵێت.هەندێك لێكۆڵینەوە ئاماژە بەزیادبوونی ئەگەری ڕوودانی لە دایك بوونی پێش وەخت‌و كۆرپەی كەم كێش دەكەن لەو دایكانەدا كە لە ماوەی سكپڕیاندا دوچاری ئەم گرفتە دەبن.\nزۆرێك لە دایكان ناتوانن گرنگی بدەن بەباری تەندروستی خۆیان لەكاتێكدا دووچاری خەمۆكی دەبن لەماوەی سكەپڕییاندا لەگەڵ ئەمەشدا دوچاری گرفت دەبن لە خۆراكیاندا‌و كێشیان بەشێوەیەكی ئاسایی لە ماوەی سكپڕیاندا زیاد ناكات,هەروەها دوچاری گرفت لە خەوتندا دەبن بەجۆرێك ناتوانن سەردانە ئاسایەكان بكەن لەكاتی سكپڕیاندا‌و ناتوانن ڕێنمونیە پزیشكییەكان بەبارێكی باش جێ‌بەجێ بكەن و تەواوی ئەمانەش كاریگەری نێگەتیڤ لەسەر گەشەی كۆرپە بەجێ‌دەهێڵن.\nسەرچاوەكان ئاماژەدەدەن بە دواكەوتنی گەشەی كۆرپە لە ڕووی قسەكردن و بەندی سۆزداری لەگەڵ دەوروبەریدا، كەمبوونەوەی جوڵە و تێكچونی خەوی .\nهەموو كۆرپەیەك مافی خۆیەتی دایكێكی باشی هەبێت، هەموو دایكێك مافی خۆیەتی چانسی باشی ژیانی هەبێت بۆ خۆی و بۆ منداڵەكانی، لێرەوە گرنگە تۆی دایك كاتێك هەستت كرد نیشانەیەك یان زیاتر لە نیشانەكانی خەمۆكیت تیا دەركەوت پێویستە بەزوترین كات كەسێكی خۆشەویستی خۆت ئاگادار بكەیتەوە تاوەكو یارمەتیت بدات بۆ سەردان بۆ لای پزیشكی پسپۆڕ.\nهەڵگری بروانامەی بۆردی عێراقی (دكتۆرا) لەنەخۆشیەكانی ژنان و مناڵبوون


بەربژێرکردنی هونەرمەند هەمزە ئاگوشی، بۆ وەرگرتنی گەورەترین خەڵاتی تەلەڤیزیۆنیی وڵاتی نۆروێژ – KDPmedia\nHomeهەواڵبەربژێرکردنی هونەرمەند هەمزە ئاگوشی، بۆ وەرگرتنی گەورەترین خەڵاتی تەلەڤیزیۆنیی وڵاتی نۆروێژ\nهونەرمەند هەمزە ئاگوشی، لە درێژەی کارە هونەرییەکانیدا، بە رۆڵگێڕانی لە درامای تەلەفزیۆنیی “نۆشک ئیش” کە لە نووسینی “بەهارە بەدەوی” و خاتوو مەلیکا و دەرهێنانی “تێریا رانگنێس و بەرهەمی تەلەڤیزیۆنی میللی وڵاتی نۆڕوێژ “ئێن ئار کۆ NRK”یە، توانی سەرەنجی کۆمەڵگای هونەریی و بینەرانی ئەو وڵاتە بۆ خۆی رابکێشێ و لە نێو ٨٠ دراما و بەرنامەی تەلەڤیزیۆنیدا، وەک باشترین ئەکتەری رۆڵی دووهەم. بۆ وەرگرتنی خەڵاتی gullruten واتە “چوارچێوەی زێڕین”ی ساڵی ٢٠٢١ کە گەورەترین خەڵاتی تەلەڤیزیۆنیی وڵاتی نۆڕوێژە، کاندید بکرێ و لەگەڵ سێ ئەکتەری بە ئەزموونی ئەو وڵاتە بکەوێتە کێبەرکێ و پلەی سێهەم بەدەست بێنێت.\nشایانی باسە، ساڵی ٢٠١٩ش کورتە فیلمی “شوانەکە” کە لە دەرهێنانی هونەرمەندی کورد ” بڕوا وەهابپوور” بوو، و هونەرمەند هەمزە ئاگوشی رۆڵی سەرەکی تێدا گێڕابوو، جیا لە چەندین خەڵاتی جۆراوجۆری نێودەوڵەتی، توانی خەڵاتی “گەڵای زێڕین”ی باشترین کورتە فیلمی کوردیی فێستیڤاڵی دهۆک بباتەوە.\nهەمزە ئاگوشی، لە دایکبووی گوندی خەلیفەلیانی ناوچەی سندووسی نەغەدەیە و ساڵانێکی زۆرە لە ریزی حیزبی دێموکراتی کوردستاندا چالاکی هەیە و وێڕای کاری سیاسی و راگەیاندن لە حیزبی دێموکراتی کوردستاندا، خاوەنی دەیان بابەت و چیرۆک و دەقی ئەدەبی و بەرهەمی هونەرییە.


نیگارکێشان (رۆمانتیسیزم) - قەڵەم\nتاریخ ایجاد در سه شنبه, 29 بهمن 1398 12:23\nشێوەی رۆمانتیک بە هۆی ئەم پابەندبوونەی بە هەست و سۆزەوە لەسەر بنەمای ناسینێک بووە کە لە هەر چەشنە کارتێکەریی نەریت بەدووربووە. هونەرمەندی رۆمانتیک بە شوێن دۆزینەوەی حەقیقەتێکی قووڵتر لە نەریت بووە و دەیەویست ئەو مرۆڤە (سروشتییەی) لە پشت دەمامکی مرۆڤی پەروەردەی کۆمەڵگای نەریتیەوە خۆی حەشاردابوو، بناسێتەوە.\nهەر بەو شێوەیەی لە ناوی رۆمانتیسیزم دیارە، دەبێ وەک جۆرێک لە کاردانەوەی هەست بەرامبەر بە عەقڵ سەیری بکرێ. وەک حەزێک بۆ بەرجەستەکردنی خودی ئینسانی، ئاراستەیەک بەرەو خەیاڵ و خەون، بەرەو رابردووی مێژوویی و بەرەو سەرزەمینە نەناسراوەکان. رۆمانتیسیزم بە واتای مەیلە بەرەو مەسەلە رۆمانتیکییەکان (خەیاڵی و ناواقعی) و هەروەها مەبەست لەو شێوەیەیە وا دژایەتی لەگەڵ ئەو بنەما فەلسەفی، سیاسی و هونەرییانەی نیۆکلاسیزم دەکا کە لە کۆتایی سەدەی هەژدە و سەرەتای سەدەی نۆزدە لە ئۆرووپا هاتنە ئاراوە. دەستەواژەی رۆمانتیسیزم دەربڕی بیرێکە تێیدا هەست و سۆز رۆڵی سەرەکی دەگێڕێ. شێوەی رۆمانتیک بە هۆی ئەم پابەندبوونەی بە هەست و سۆزەوە لەسەر بنەمای ناسینێک بووە کە لە هەر چەشنە کارتێکەریی نەریت بەدووربووە. هونەرمەندی رۆمانتیک بە شوێن دۆزینەوەی حەقیقەتێکی قووڵتر لە نەریت بووە و دەیەویست ئەو مرۆڤە (سروشتییەی) لە پشت دەمامکی مرۆڤی پەروەردەی کۆمەڵگای نەریتیەوە خۆی حەشاردابوو، بناسێتەوە. سەدەی هەژدەهەم، وەک سەدەی رەخنە و لێکدانەوە، رەخساندنی دەرفەت بوو بۆ قسەوباسە گەرم و گوڕەکان سەبارەت بە چاکە و خراپە، کە ئەمە بەستێنی فیکریی رۆمانتیسیزمیان پێکهێنا.\nبەرهەمی چاک لە روانگەی هونەرمەندی رۆمانتیکەوە ئەو بەرهەمە نەبوو کە لە نێوان بەشەکانیدا هاوئاهەنگی و هاوکێشەیی هەبوو، بەڵکو ئەو بەرهەمە بوو هەستی خۆشی لە بینەردا پێکدەهێنا. ئەم جۆرە هونەرمەندە لە هونەر وەک ئامرازێکی هڵخڕاندنی هەست کەڵکی وەردەگرت. 'دلاکروا' و 'ژریکۆ' دوو کەس لە بەناوبانگترین هونەرمەندانی رۆمانتیسیزمن.\nپاپۆڕی مێدوسە، بەرهەمی تیۆدۆر ژریکۆ نیگارکێشی فەڕەنسی


مەزاری پێغەمبەران لە ڕۆژهەڵاتی ناوەڕاست\nله‌لایه‌ن: - ئیسرا بورهان - به‌روار: 2022-05-07-21:39:00 - کۆدی بابەت: 8546\nشوێنی گۆڕ و مەزاری زۆرێک لە پێغەمبەران نادیارە، بەڵام هەموو موسڵمانان لەسەر ئەوە کۆکن کە گۆڕی پێغەمبەر ﷺ لە ماڵی خاتوو عائیشە لە شاری مەدینە لە ڕۆژی 12ـی ڕەبیعی دووەمی ساڵی 11ـەی کۆچی نێژراوە، هەروەها شێخی ئیسلام "ئیبن تەیمییە" بە بەڵگەوە سەلماندوویەتی کە جگە لە گۆڕی پێغەمبەر ﷺ شوێنی گۆڕی هیچ پێغەمبەرێک لە دوونیا بوونی نییە و شوێنەکانیان نادیارە، لەمەوە ڕوون دەبێتەوە کە گۆڕ و مەزاری پێغەمبەران لە زۆرێک لە ناوچەکانی ڕۆژهەڵاتی ناوەڕاست دروستکراوی و ڕاست نیین.\nهەروەها بەشێک لە موسڵمانان و جوولەکەکان و مەسیحییەکان پییان وایە کە گۆڕی پێغەمبەر ئیبراهیم دەکەوێتە شاری خەلیل کە لە باشووری شاری قودسی وڵاتی فەڵەستینە، بێجگە لە گۆڕی ئەم دوو پێغەمبەرە، مێژووی بەشێکی زۆری گۆڕ و مەزاری پێغەمبەران لە وڵاتانی عەرەبی ناڕوون و ناتەواوە و شوێنی گۆڕەکانیان بە نادیای ماوەتەوە.\nمەزار یان مەزارگە بریتییە لە بنیاتنانی مزگەوت یان تەلارێک لەسەر گۆڕ یان شوێنی نوێژکردن و پاڕانەوەی پێغەمبەرێک، هاوەڵی پێغەمبەر یان پیاوچاکان، خەڵکی بە مەبەستی پیرۆزیی شوێنەکە و جێبەجێ بوونی داواکانیان سەردانی دەکەن. مەزار و سەردانیکردنی مەزارەکان بە مەبەستی پاڕانەوە و دەستەبەرکردنی هیوا و داواکان لە ئیسلامدا ڕێگە پێدراو نییە، لەلای هەندێکیش ڕاجیایی زۆری لەسەرە و پێیان وایە دروستە.\nلە ڕۆژهەڵاتی ناوەڕاست لەلایەن دانیشتوانی چەند ناوچەیەکەوە ژمارەیەکی زۆر گۆڕ و مەزار دروستکراوە بە تایبەتی لە وڵاتانی عێراق، تورکیا، سووریا، فەڵەستین، ئوردن و یەمەن و چەندان وڵاتی تر.\nچەند گۆڕێکی دروستکراوی پێغەمبەران\nناوچەی خەلیل و گۆڕی پێغەمبەر ئیبراهیم\nمزگەوتی ئیبراهیمی لە ناوەندی شاری خەلیلە لە بەشی ڕۆژئاوی فەڵەستین، لەنێو مزگەوتەکە گۆڕێک هەیە کە مێژووەکەی دەگەڕێتەوە بۆ چوار هەزار ساڵ پێش ئێستا و ناوی ناوچەی خەلیلیش لە نازناوی پێغەمبەر ئیبراهیمەوە وەرگیراوە و ئەو مزگەوتە بە کۆنترین مزگەوت دادەنرێت، هەندێک لە مێژوونووسان پێیان وایە کە گۆڕی هەریەک لە خێزانەکانی پێغەمبەر ئیبراهیم، خاتوو هاجەرە و خاتوو سارەیش هەر لەو ناوچەیە نێژراوە.\nگۆڕی پێغەمبەر مووسا\nزۆرێک پێیان وایە کە گۆڕی پێغەمبەر مووسا دەکەوێتە https://www.zaniary.com/blog/62521e5498fe3/%D8%A8%D8%A7%D8%B4%D9%88%D9%88%D8%B1ی پایتەختی وڵاتی ئوردنەوە و بە دیاریکراوی لەسەر لوتکەی "کێوی نیبۆ"، بەڵام زۆرێک لە ڕاڤەکەرانی قورئان و شارەزایانی مێژوو بە دووری دەزانن کە ئەو ناوچەیە گۆڕی پێغەمبەر مووسای لێبێ و بەڵکوو شوێنی گۆڕەکە ڕاجیایی زۆری لەسەرە، هەندێک پێیان وایە لە شاری دیمەشقە و هەندێکیش دەڵێن لە شاری قودسە، بەپێی چەند سەرچاوەیەکی نێو کتێبی پیرۆزی مەسیحییەکان، دەکرێت گۆڕەکەی لە ناوچەی حەزرەمەوتی وڵاتی یەمەن یان هەر لە ئوردن بێت.\nگۆڕی پێغەمبەران داوود و سولەیمان\nپێغەمبەر سولەیمان لەتەنیشت گۆڕی باوکی کە پێغەمبەر داوودە نێژراوە، بەپێی بەڵگە مێژوویی و ئایینییەکان شوێنی گۆڕەکانیان نەزانراوە، بەڵام هەندێک پێیان وایە کە لە ناوچەی "بیت لحم" یان لە شاری "تەبەڕییە" لە فەڵەستین گۆڕی ئەم دوو پێغەمبەرە نێژراوە.\nگۆڕی پێغەمبەر یوسف\nبەپێی چەند بەڵگەیەکی لاواز گۆڕی ئەم پێغەمبەرە لە ناوچەی نابلس لە فەڵەستین نێژراوە.\nگۆڕی پێغەمبەر زەکەریا و پێغەمبەر یەحیا\nگۆڕی پێغەمبەر زەکەریا لە ناوچەی نابلسی فەڵەستین نێژراوە، هەروەها بەپێی بەڵگە مێژووییەکان گۆڕی پێغەمبەر یەحیای کوڕیشی هەر لە نزیک گۆڕی ئەوەوە نێژزاوە.\nگۆڕی پێغەمبەر یونس\nمەزار و گۆڕی پێغەمبەر یونس لە باکووری عێراق بە دیاریکراوی لە شاری مووسڵ بوو، شوێنەکە لە مزگەوتێک پێکهاتبوو و ببووە شوێنەوارێکی ئایینی و خەڵکی بۆ جێبەجێکردنی داواکارییەکانیان سەردانیان دەکرد، مێژووی بنیاتنانی مزگەوتەکە دەگەڕایەوە بۆ ساڵی چواری کۆچی و بەپێی چەند سەرچاوەیەکیش ئەو مزگەوتە بە تەواوی شوێنی ناشتنی ئەو پێغەمبەرە نەبوو، لە ڕۆژی 24ـی تەمووزی ساڵی 2014 و دوای داگیرکردنی شاری مووسڵ لەلایەن ڕێکخراوی داعشەوە مەزارەکە لەلایەن ڕێکخراوەکە تەقێندرایەوە و خاپوور کرا.\nأضرحة ومقامات الأنبياء والصحابة في السلط ....وجوارها\nكتاب تحفة المحتاج في شرح المنهاج وحواشي الشرواني والعبادي\nبابه‌ته په‌یوه‌ندیداره‌كان به : مەزاری پێغەمبەران لە ڕۆژهەڵاتی ناوەڕاست


ئیرهابی فیکری بەرەو ئازاد جندیانی، سالار عەزیز و دڵشاد عەبدولڕەحمان ئاراستە دەکرێ - باسنیوز\nئیرهابی فیکری بەرەو ئازاد جندیانی، سالار عەزیز و دڵشاد عەبدولڕەحمان ئاراستە دەکرێ\nبەهرۆز جەعفەر: پێویستە سنوورێک بۆ ئیرهابی فیکری دابنرێت\nچاودێرێکی سیاسی ئاماژە بەوە دەکات کە گرنگە باوەشێکی سیاسی بکرێتەوە بۆ سلێمانی تا ئیرهابی فکری تێک بشکێنرێت، چونکە “ناکرێ ئەم ئیرهابە درێژە بکێشێت”.\nبەهرۆز جەعفەر، چاودێری سیاسی، بە (باسنیوز)ی ڕاگەیاند: “ئەم ئیرهابە فکرییە زادەی ئەوەیە کە حزبی کوردی لەسەر یەکەیەکی فکری کار دروست نەبووە، بۆیە سەرجەم حزبەکان کادیرەکانیان لەسەر وەحدەیەکی بیرکردنەوە رانەهێناوە کە ڕێز لە بنەما نیشتیمانی و مرۆییەکان بگرن، بۆیە کاتێک ململانێیە سیاسییەکان گەرم دەبێتەوە، کۆمەڵگەی کوردستان تووشی تێکهەڵڕژان دەبێتەوە”.\nجەختیشی لەوە کردەوە کە دەستەواژەی ئیرهابی فکری، “ناوێکە پڕ بەپێستی خۆیەتی، چونکە پێش ئەوەی بۆچوونێک بڵێیت، دەکەویتە بەردەم ئیرهابێکەوە کە لە هەموو لایەکەوە هێرشت دەکرێتە سەر کە دواجار کەسایەتییەکان تیرۆر دەکرێن".\nئەو چاودێرە سیاسییە گوتیشی: "دەبێ کاک ئازاد جندیانی و دڵشاد عەبدولڕەحمان و سالار عەزیز خۆیان وەڵام بدەنەوە کە بۆچی کراونەتە ئامانجی ئەو ئیرهابە فکرییە؟ بۆ ئەوەی بۆ خەڵک ڕوون ببێتەوە ئەم ئیرهابە چییە؟ بەڵام لە ناوچەی سلێمانی حزبەکان خاوەنی پرۆژە نین و ناوەندی بڕیار لێرە فۆرمەلە نەبووە، لە هەمان کاتدا باوەش نەکراوەتەوە بۆ حزبەکانی سلێمانی، بۆیە هەست دەکرێت بۆشاییەک دروست ببووە کە دواجار ئیرهابی فکری بەرهەم هێناوە". گوتیشی: "پێویستیمان بە تێپەڕاندنی ئەم ئیرهابە فکرییە هەیە".\nئەم قسانەی بەهرۆز جەعفەر دوای ئەوە دێت کە دوای دەربڕینی بۆچوونەکانیان، هەریەک لە ئازاد جندیانی، ئەندامی دەست لەکار کێشاوەی مەکتەبی سیاسیی یەکێتی، سالار عەزیز، یەکێک لە دامەزرێنەرانی گۆڕان و دڵشاد عەبدولڕەحمان، ڕاوێژکاری مەکتەبی سیاسیی یەکێتی، لەلایەن لایەنگرانی بزووتنەوەی گۆڕانەوە لە تۆڕە کۆمەڵایەتییەکان، کەمپینیان لە دژ ڕێک خرا و وەک دەلیل جەمال، کادیری پێشکەوتووی یەکێتی بە (باسنیوز)ی ڕاگەیاند: “لەبەر ئەوەی بۆچوونی جیاوازیان هەبووە، تەشهیریان پێ کراوە”.\nپێشتریش ئازاد تۆفیق، ئەندامی مەکتەبی ڕاگەیاندنی یەکێتی بە (باسنیوز)ی ڕاگەیاندبوو کە ئەگەر بزووتنەوەی گۆڕان واز لە ئیرهابی فیکری نەهێنێت، ئەوا باجەکەی دەدات و ”وردە وردە لەناو دەچێت“.


:: PM:04:49:24/06/2019 \nكۆمپانیای ڤۆلڤۆ دوای ئه‌وه‌ی ماوه‌یه‌كی زۆر هیچ به‌رهه‌مێكی نه‌خستبووه بازاڕه‌كانه‌وه، ئه‌مڕۆ یه‌كێك له باشترین و به‌هێزترین جۆری ئۆتۆمبێلی نمایش كرد كه دیزاینه‌كه‌ی شۆكت ده‌كات.\nهه‌واڵێك كه له ماڵپه‌ڕی "caricos" بڵاو كراوه‌ته‌وه، باس له نوێترین ئۆتۆمبێلی ڤۆلڤۆ ده‌كات و ئاماژه‌ی پێ داوه، ڤۆلڤۆ له نوێترین به‌رهه‌مدا ئۆتۆمبێلێكی نمایش كرد له جۆری "XC40" ه‌وه كه زۆر به‌هێزه و خاوه‌ن باشترین و به‌هێزترین بۆدییه.\nئه‌وه‌یش گوتراوه، ئۆتۆمبێله نوێیه‌كه خاوه‌ن بزوێنه‌رێكی به‌هێزه كه 2.5 لیتره، هه‌روه‌ها هێزی 240 ئه‌سپی بۆ دانراوه له‌گه‌ڵیدا خاوه‌ن چوار تۆربۆیه و شه‌ش پستۆن و هه‌شت پستۆنیشی هه‌یه، ئه‌مه‌یش وای كردووه ئۆتۆمبێله‌كه زۆر سه‌لامه‌ته بێ و به‌گوێره‌ی ئه‌و هه‌ڵسه‌نگاندنانه‌ی كه بۆی كراوه له‌لایه‌ن شاره‌زایانی بواری میكانیكی ئۆتۆمبێل له‌سه‌ر 10 خاڵ 7.0 خاڵیان داوه‌تی له ڕووی باشی و دیازین و سه‌لامه‌تییه‌وه.


زمان و خه‌ڵاتی نۆبێڵ … سه‌باح ڕه‌نجده‌ر – Dengekan\nbySabah Ranjdar\tFebruary 22, 2020\tGeneral, Literature\nڕووداوێکی لاسەنگ و نەگونجاو لەم ڕۆژەمدا ئاسمانی پێش کاتی ئاسایی خۆی تاریک داهێنا. عەبدوڵڵا سەڕاج گەڕابووەوە کوردستان و پەیوەندی پێوەکردم، گوتی: ئەگەر بکرێ دەمەو ئێوارەی ئەمڕۆ: 14/4/2005 لە قاوەخانەی مەچکۆ به دیداری یەکتری ڕووناک ببینەوە. بۆنەیەکم هەیە حەزدەکەم لەگەڵمدا بەشداربیت. بەدوای پەیوەندییەکەدا چووم و لە بازاڕ نزیک هەڵپژەوداپژەکان مۆسیقاژەنێک لەبەردەمی کۆترە ماڵییەکاندا مۆسیقای دەژەنی و زنجیری جانتای کەمانەکەی کردبووەوە، ڕاگوزەران تاوێک گوێیان دەگرت، دەستخۆشییان بۆ دەخستە جانتای کەمانەکەیەوە. منیش دەستخۆشیی خۆمم، زیاتر لەوەی لەناو جانتاکە کۆببووەوە بەخشی. وەک دیاردەیەکی ژیاریی ناو کۆمەڵگای کوردی، پێموایه جۆره گوزارشتكردنێكه له جووڵه‌ی واقیع و ژیانێكی پڕ.\nئەو دیمەنەی پێش چەند ساڵێک، ئاستێكی وا به‌هێز و كاریگه‌ری هه‌بوو، مووچڕکی پێداهێنابووم، بەبیرم هاتەوە و تیشکۆی چاوم کەوتەوە سەری، خوێنی ئه‌و دیمه‌نه دووباره له جه‌سته‌مدا كوڵا و چۆڕایه‌وه. لە شاشه‌ی تەلەفزیۆن له به‌رنامه‌یه‌كی دۆكیۆمێنتاری شار، پێشاندانی ڕوخساری شار، قالەمەڕەم دیت لە شاری خۆی، بۆکان. لە بازاڕ مقەبایەکی ڕاخستبوو، به‌دیاریه‌وه شمشاڵی لێده‌دا.\nڕاگوزەران دەستخۆشییان بۆ لەسەر دادەنا، دوای بینینی ئەو دیمەنە (سه‌د) دۆلارم بە نووسەرێکی ڕۆژهەڵات بۆ نارد، ئەویش سیدییەک و وێنەیەکی خۆی بە دیاری بۆ ناردم. وێنەکەیم لە ماڵی خۆمدا هەڵواسیوە. نەوای شمشاڵ جۆرە ئەفسوونێکە تا لێی نزیک نەبیتەوە هەست بە قووڵیی و چرکەساتی دەستنیشانکردنی ناکەیت، ده‌بێته ده‌نگی بێده‌نگه‌كان.\nعەبدوڵڵا سەڕاج (شه‌ست) ئەڵقە نووسینی بە ناونیشانی: (گۆشەنیگا) لە ڕۆژنامەی (ڕێگای کوردستان) بە خۆبەخشیی نووسیبوو، ڕۆژنامەکە وەک ڕێزلێنان و ئەو هەڵوێستە خۆبەخشییەی، ئێوارە مێواندارییەکی سادەیان بۆ ڕێکخست. من و خاڵە حەمرین دەستنیشانکراوی نووسەر بووین لە مێواندارییەکە بەشداربین، نووسینی خۆبه‌خش له ئه‌ده‌بی كوردیدا مێژوویه‌كی به‌هێزی هه‌یه.\nنوێنەری ڕۆژنامە و خاوەنی مێواندارییەکە جەلال دەباغ بوو، دیاری ڕۆژنامەکە کراسێک و ئاڕمێکی نەخشاوی ڕۆژنامەکە بوو، لە دانیشتنەکەدا لەگەڵ سوپاس و پێزانینێکی جوامێرانە پێشکێشی کرا، هاندان ده‌بێته وزه‌یه‌كی شاراوه و ده‌چێته ئاگایی و نائاگایی نووسه‌ره‌وه.\nلە یانەی مامۆستایانی هەولێر لەناو باخچەکەدا دانیشتین. بابەتی دانیشتنەکە زیاتر سیاسەت و بارودۆخی حزبەکانی ناوخۆ و کار و چالاکییان بوو، کە من قەت حەزی لێناکەم و بەشداری تێدا ناکەم، بەشدارییم تێیدا نەکرد. سیاسه‌ت كارا‌كته‌ری خۆی هه‌یه و من خوێن و گۆشتی ئه‌م جه‌سته‌یه نیم. بێدەنگییەکی ناچاریم هەڵبژارد، هەرچەندی دەمکرد، نەمدەتوانی دۆخی گفتوگۆکە بەرەو ئەدەبیات بگۆڕم. کەمێکیش سەرگەرم و خومار بوون.\nلە کۆتایی دانیشتنەکەدا بووین، مەوجوود سامان هاتە ناو باخچەکە و چەند مەترێک نزیک لە ئێمە لەسەر مێزێکی چۆڵبوو دانیشت. لەگەڵ خاڵە حەمرین دووراودوور کەوتنە قسە و جۆرێک گاڵتەجاڕی.\nخاوەنی مێواندارییەکە بە خاڵە حەمرینی گوت: ئەمەش پێشتر لە ڕاگەیاندنی ئێمە، واتە: حزبی شیوعی خزمەتی کردووە، ئەگەر حەزدەکەی فەرمووی لێبکە با بێتە سەر مێزەکەوە. هاتە سەر مێزەکە، لە ژوورەوە خواردن و خواردنەوەی خۆی تەواوکردبوو، بەپەلە و هه‌ستی باوه‌ڕبه‌خۆبوونه‌وه بانگی مەیگێڕەکەی کرد. چارەگێک جن و دوو بیرەی داواکرد. لە ماوەیەکی ئێجگار پێوانەییدا کردی بە کۆکتێل و هەڵیقوڕاندن. داوای پاکەتێک و دوو نەفەر کەبابی سەفەرییشی کرد.\nخاوەنی مێواندارییەکە زانی ئیستغلال، واتە: هەلوەرگرتنە. بانگی مەیگێڕەکەی کرد حیسابەکە بدات، ئەوەی خۆمانی جیاکردەوە، ئەوەی ئەمی بەلاوە نا. مەوجوود سامان دەمی داکشا و چاوەکانی بەرزکردەوە و یەکدوو بڵمە بڵمی ناڕازیبوونی کرد.\nبانگی مەیگێڕەکەی کرد و به‌هانه‌ی هێنایه‌وه، گوتی: پاکەتم ماوە و نەمزانیبوو لە گیرفانەکەی ترمدا بوو، لە ماڵەوەش تەلەفۆنیان کرد. تۆ دواکەوتی و ئێمەش نانی خۆمان خواردووە. پاکەت و دوو نەفەر کەبابە سەفەرییەکەی ڕەتکردەوە. نووشتەی هەلوەرگرتنەکەی بەتاڵبوو، هەروەها لەگەڵ هاتنە سەر مێزەکەش. بەبێ هیچ بابەتێک و بەبێ ئەوەی بە وشەیەکیش باسی شیعر کرابێت. لەپڕ ڕووی دەمی هەڕەشەی لە من کرد، بە هەڵچوونێکی زۆر ناڕەواوە پەلاماری دەستەوخەنجەری شاعیرانی باشی کوردی دا، وەک: شێرکۆ بێکەس و ئەحمەدی مەلا و به‌ختیار عه‌لی و من. وەک ئەوەی پەلامارەکەی نەخشەیەکی لەمێژینەی بووبێت.\nمنیش گوتم: ئەمانە و چەند کەسانێکی دی بنەماکانی نوێبەخشیی شیعری کوردییان داڕشتووە و نەخشەکەشیان فراوانکردووە، هەروەها نەخشەی خۆبوونی خۆشیان دامەزراندووە، هێزی زانینی زمانی كوردی و شیعرییه‌تی زمانی كوردی له بیركردنه‌وه‌یاندا خه‌مڵیوه، شیعر لایان بووه‌ته ناوه‌ند و ڕه‌هه‌ندێكی شێوه ڕۆحی و له‌ناویدا ماونه‌ته‌وه و پڕۆژه‌ی ته‌واوكاری بوونیانه. بەراورد بەوان، تۆ شاعیرێکی پلە شەش و حەوتی. به‌باییبوونێكی به‌تاڵه‌وه، گوتی: ئەگەر من بەو زمانە پەڕپووتەی کوردیم نەنووسیبووایە.\nبە زمانی هۆڵەندیم بنووسیبووایە، ئێستا وه‌ك وه‌رگرێكی خەڵاتی نۆبێڵ باسم ده‌كرا و به پارێزه‌وه له‌گه‌ڵم داده‌نیشتن، منیش بۆ دڵدانەوە و دروستکردنی دۆخێکی تەندروست، گوتم: بێچاوێنی بێ، پێش ناوی تۆ، وابزانم ناوی شاعیرانی وەک: دکتۆر شۆ و حەبیب عەلی میرانی و حەمە عەلی وریام لە لیستی پاڵێوراوانی نۆبێڵەوە خوێندووەتەوە و لە پێشبڕکێدان، ناویان لە لیستەکەدا بەرەو ناوە یەکەم و دووەمەکان بەرزبووەتەوە و لە وەرگرتنی خەڵات نزیک بوونەتەوە.\nئەرێ شیعری بێگەرد بە کام دۆخی تەندروست و شکۆی نووسینەوە بتنووسین و ڕێزیخۆگرتن و خۆهەڵخستنی نووسین، شەرحی حاڵت دەبێ چی بێت. به هه‌موو هێزی بیركردنه‌وه‌ت به‌ره‌و شكۆی شیعر و شیعرییه‌ت بڕۆ، دواتر نۆبێڵیش به‌دوایدا دێت.\nشوباتی ٢٠٢٠ هەولێر\nمەوجوود سامان وەک ڕەهەندی دەربڕین، بە شاعیرێکی قووڵ و گرینگ دەزانم و تەواوی شاعیریەتی خۆی لەسەر ئەم خاڵەدا بنیادناوە، بەڵام بە هیچ شێوەیەک پەیوەندی بە نوێبەخشییەوە نییە، لەناو شێواز و هونەر و زمانی باودا دێت و دەچێت. لە شێواز و هونەر و زماندا خۆبوونی خۆی نییە و ڕاگوزه‌رێكی ئاسایییه، به‌ته‌نگ ورده‌كاری و خواستی شێواز و هونه‌ر و زمانه‌وه نییه.\nPrevious له سێبه‌ری چیادا … حه‌یده‌ر عه‌بدولڕه‌حمان\nNext تیرۆرکردنی سەرکردەی سۆسیالیست ئەحمەد فەقێ ڕەش چۆن و لەبەرچی؟ … شاخەوان شۆڕش


سەنتەری میترۆ دەڵێت، لە نوێترین ڕێوشوێن لەدژی میدیاکانی نزیک لە لاهور شێخ جەنگی، "هێزێکی دەستی گرتووە بەسەر توڕی هەواڵیی ژیان کە زیاتر لە 70 کارمەند کاری تێدا دەکەن."\nسەنتەری میترۆ بۆ داکۆکی لە ڕۆژنامەنوسان لە ڕاگەیەنراوێکدا (10ی ئابی 2021) دەڵێت، لە چەند رۆژی رابردوودا سەرلەنوێ، پرسی گەڕانەوەی هەندێك میدیای نزیك لە هاوسەرۆكی یەكێتی نیشتمانی كوردستان لاهور شێخ جەنگی، بۆ سەر مەكتەبی راگەیاندنی ئەو حزبە، سەریهەڵدایەوە."\nباسی لەوەشکردووە، "تازەترین ڕێوشوێن تۆری هەواڵی ژیانی گرتەوە و هێزێك دەستی بەسەردا گرتووە، ئەم تۆرە زیاتر لە 70 كارمەند كاری تێدا دەكەن."\nسەنتەری میترۆ جەختی لە هەمان هەڵوێستی پێشووی خۆی کردووە "كە لە كۆبونەوەیدا لەگەڵ جێگری سەرۆكی ئەنجومەنی وەزیران قوباد تاڵەبانی، دەربارەی ئەم پرسە دوبارە دەكاتەوە، كە جەختكردنەوە بوو لە پاراستنی مافی ئەو كارمەندانەی كە لە میدیای رەسمی هاوسەرۆكی یەكێتی نیشتمانی كوردستان لاهور شێخ جەنگی، كاریان كردوە، وەك ئای پڵەس و ئەوانی تر."\n1. یەكێتی نیشتمانی كوردستان ئازادە لە شێوازی رێكخستنەوەی ئەو دەزگایانەی كە بە بودجەی حزبەكەی بەرێوەدەبرێن، بەڵام نابێت بەندەكانی یاسای رۆژنامەگەری دەربارەی مافەكانی ئەو كارمەندانە، ببەزێنێت.\n2. ئەو كارمەندانەی لە میدیاكانی هاوسەرۆكی یەكێتی نیشتمانی كوردستان لاهور شێخ جەنگی، كاریان كردووە، درك بەوە دەكەن كە سیاسەتی میدیای گۆرانكاری بەسەردا دێت، بڕگەی شەشەم لە مادەی حەوتەمی یاسای رۆژنامەگەریدا ئاماژەی پێكردوە كە رۆژنامەس دەتوانی خۆی گریبەستەكە هەڵبوەشێنێتەوە، واتا تۆ سیاسەتی نوێت قبوڵ نییە، خۆت بریار دەدەیت لەو دەزگایە كار بكەیت یان كار نەكەیت.\n3. جیاوازی هەیە لە نێوان كاری رۆژنامەنوسی پیشەیی و كاری سوپای ئەلیكترۆنی تۆرە كۆمەڵایەتییەكان، ئەمەیان لە یاسای رۆژنامەگەری هیچ ئاماژەیەكی پێنەكراوە.


شێرزاد ڕۆژهەڵاتی: دۆستایەتی کوشندەی بنەماڵەی بارزانی لە شۆڕشی ئەیلولی 1961 تا لاهور شێخ جەنگی 2021 . – WTARIKURD\nسەردار ئیرەج مەسجیدی (سەرۆکی بنکەی ڕەمەزانی سپای پاسدارانی ئێران) میعماری ڕاپەڕینی 1991ی باشوری کوردستان بوو. لە گەڵ شکستی ئێراق لە کوەیت، شێعەکانی باشوری ئێراق دژی سەدام ڕاپەڕین. ئێران بۆ پێشگیری لە سەرکوتی شیعەکان و دروست کردنی بەرەی دوهەمی شەڕ، پلانی ڕاپەڕینی کوردەکانی باشوری کوردستانی بە سەردار مەسجیدی سپارد.\nپارتی دێموکڕاتی بارزانی هێزی چەکداری زۆر کەم بو. بەڵام لە گەڵ جاش و مستەشارەکان پێوەندی هەبو. ڕاپەڕین لە غەیابی پارتی دا و لە سەر دەستی جەماوەری لایەنگری یەکیەتی نیشتمانی لە ڕانیە و بە پێشەنگی عەلی نەبی و مام جوتیار دەستی پێکرد(دوایە هەردوکیان بە دەستی چەکدارانی پارتی شەهید کران(1994).\nلە پێشدا پاریزگای سلێمانی، دوایە هەولێر، کەرکوک و دهۆک ئازاد کران. بنەماڵەی بارزانی لە کەرەج، زێوە، دزە و ڕاژانی ورمێ ڕا گەڕانەوە باشور و هاتنە سەر خوانی ئامادە.\nلەم زەمانەدا پێگەی جەماوەری پارتی دێموکڕاتی بارزانی نەدەگەییشتە یەک لە سەر پێنجی باشور، بە نۆکەرایەتی ئێران، تورکیا و ئێراق خۆیان دەوڵەمەند کرد و بە دەستوری داگیرکەران شەڕی کوردکوژیان بە سەر پ.ک.ک و یەکیەتی نیشتمانی دا سەپاند. بە ڕاکێشانی جاشەکانی پێشو و کڕینی خەڵکانی برسی، قەڵەم فرۆش،گەل فرۆش و مێژوو فرۆش، بوون بە هێزی یەکەم و 80٪ی پارە و دەسەڵاتی ئەم دەڤەرەیان بۆ خۆیان قۆرغ کرد.\nئیتر ئەمجارە نانی خێڵی درۆی کوردایەتی بە تەواوی دەڕۆنی کەوت. لۆمپەنەکانی ڕۆژهەڵات، باکور و ڕۆژئاواش وەک قالۆچە بۆ سەر تەرس و تەپاڵە بەرەو دیوەخانی بادینان و هەولێر ڕێچکەیان گرت.\nشایەر، ڕەقاسە، بەیت بێژ، مێژوو نووس(مێژوو ساز)، فاڵگیر، کۆنە سیاسی برسی، پاشماوەی ئاغاوات و مڵکدار، سەید، شێخ، مەلا و تەنانەت هێندێک حیزبیش( وەک حیزبی دێموکڕاتی کوردستانی ئێران، حیزبی شیوعی کوردستانی عێراق، حیزبی سۆسیالیستی کوردستانی ئێراق، پارتی ئازادی کوردستانی حوسێنی یەزانپەناه ) بە خڕی چونە سەر خوانی دیوەخانی کوردایەتی بارزانی. بونە بەشێک لە دەستگای تەبلیغاتی بنەماڵەی بارزانی بۆ سپیکردنەوەی کارنامەی ڕەشی ئەم بنەماڵەیە و گەوجاندنی خەڵکی کورد.\nخەتەری دوشمنایەتی بارزانی\nبۆ هێزە کوردیەکان، دوشمنایەتی بنەماڵەی بارزانی خەتەرە. چونکە پشتی بە داگیرکەران قایمە. بۆ نمونە یەکیەتی نیشتمانی لە شەڕی چوار ساڵەی ناوخۆیی(1994- 1998) دا توشی شەڕی ڕاستەوخۆی ئێران، تورکیا و ئێراق بو.\nساڵی یەکەم ئێران و ئیسلامیەکان پشتیوانی بارزانیان کرد (1994) لە کۆتایی ئەم ساڵەدا یەکیەتی بە ناچاری ویستەکانی ئێرانی بۆ داخستنی ڕادیۆی حیزبی دێموکڕات و کەمپنشین کردنی ئەم حیزبەی قەبوڵ کرد. لە بەرانبەر ئەم تەنازولەدا، ئێران یارمەتی پارتی و ئیسلامیەکانی بۆ لێدانی یەکیەتی لە سەر سنورەکانی ڕاوەستان.\nبارزانی دوای ئێران پەنای بۆ ئێراق و تورکیا برد. لە 31ی ئابی 1996 سەدام هەولێری بۆ پارتی داگیر کرد. تورکیا بە تانک و پایگا و هێزی ئاسمانی پشتیوانی بارزانی کرد. لە ئاکام دا پارتی براوەی شەڕ دەرچو.\nدۆستایەتی خەتەرناکتر لە دوشمنایەتی\nدۆستایەتی هێزە کوردیەکان لە گەڵ بنەماڵەی بارزانی وەک هاوسەرگیری جاڵجاڵوکەی نێرە لە گەڵ بێوە جاڵجاڵوکەی ڕەش. بێوە جاڵجاڵوکەی ڕەش دوای جوتبون، مۆڵەتی ڕۆییشتن بە نێرەکەی نادات و دەیخوا. بەم شێوازە خۆراکێکی پڕ لە پڕۆتئین و ویتامینی دەست دەکەوێ تا بەهێز بێت و بەچکەکانی پێ بگەیێنێت.\nمێژووی هێزە کوردیەکانی چوار پارچەی کوردستان نیشانی داوە کە دوشمنایەتی بنەماڵەی بارزانی خەتەرناکە. بەڵام، دۆستایەتیان مەرگاوی و کوشندەیە.\nچوار نمونەی دۆستایەتی بارزانی:\n1- ڕێبەرانی پارتی دێموکڕاتی کوردستانی تورکیا ( سەعید ئاڵچی و دوکتور شوان) لە ناوچەی ژێر دەسەڵاتی شۆڕش، دۆست و هاوکاریی بارزانی بون. ساڵی 1971 مەلا مستەفا بارزانی پیلانی میتی تورکیای بە شێوەی خوارەوە جێبەجێ کرد:\nسەرەتا پاراستن لە گوندی قومری، نزیك سنوری توركیا لە دیوی كوردستانی باشور، سەعید ئاڵچی كوشت. دوایی بە بیانوی ئەوەی دكتۆر شڤان، سەعید ئاڵچی كوشتووە، بە فەرمانی بارزانی خرایە زیندانی ڕایات و پاش چەند مانگێك گوللـە باران كرا لە ئاکامدا ( پ د ک ت ) توشی شکست و ئاشبەتاڵ بو.\n2- بە دوای هەڵایسانی شۆڕشی 1961 دا سەدان کادر و تێکۆشەری حیزبی دێموکڕاتی کوردستانی ئێران لە دەستی ساواکی ئێران پەنایان بردبو بۆ هەرێمی ژێر دەستی شۆڕش. وەک پێشمەرگە و چالاکوان لە خزمەت مەلا مستەفا دا بون. مەلا مستەفا بە پیلانی ساواکی ئێران ڕێبەرەکانی (سدیق ئەنجیری، ئەسعەد خودایاری، سلێمان موعینی، مەلا ڕەحیمی وەرتێ، دڵشاد ڕەسوڵی، قادر شەریف و خەلیل شەوباشی) بە ڕێگای تیرۆر و ئیعدام لەناو بردن و 55 ئەندامی دیکەی ڕادەستی ئێران کرنەوە کە زۆربەیان ئیعدام کران( 1967 – 1968).\nئەو زەمانە مام جەلال و هاوڕێکانی بۆ پێشگیری لە کوشتنیان بە دەست چەکدارانی بارزانی، پەنایان بۆ دەوڵەتی ئێراق بردبوو. مەلا مستەفا ناوی جاشی 66ی لێنابون (لە هەمان کات دا بۆ خۆی جاشی ئێران، تورکیا و ئیسڕائیل بو). مام جەلال توانی 120 پێشمەرگە و کادری حیزبی دێموکڕاتی کوردستانی ئێران لە دەست پاراستنی بارزانی ڕزگار بکات و لە بەکرەجۆی سلێمانی هێزی قازی محەمەدی لێ ساز کردن.\n3- حیزبی شیوعی ئێراق کە گەورەترین حیزب لە ئاستی هەمو ئێراق بوو، لە هەشتاکان لە گەڵ پارتی دێموکڕاتی بارزانی بەرەی جودی دامەزراند (جبهه وطنی دمکراتیک). ئەم حیزبە بوو بە کلکی بارزانی و خۆی کردە بەشێک لە شەڕی بارزانی و یەکیەتی. لە ئاکام دا توشی کارەساتی قڕناقە و پشت ئاشان بوو. ئەم کلکایەتیە لە هەمو ئاستێکی سیاسی، ئابوری و… هتد، تا ئێستا درێژەی کێشاوە و بە قیمەتی دابەزینی پێگەی جەماوەری تا ئاستی بچوکترین حیزب تەواو بوە.\n4- یەکیەتی نیشتمانی ساڵی 1998 دوای چوار ساڵ شەڕ لە گەڵ بارزانی ئاشت بۆوە و پەیمانی بە ناو ئیستڕاتژیان مۆر کرد. لە 2003 دوای ڕووخانی سەدام دۆستایەتیان گەرمتر و فراوانتر بوو. لە بەرانبەر ویلایەتی موتڵەقەی بنەماڵەی بارزانی بە سەر باشوری کوردستان، مام جەلال پۆستی کارتۆنی سەرۆک کۆماری ئێراقی وەرگرت. لەو کاتەوە پڕۆسەی پوکانەوە و داڕمانی یەکیەتی نیشتمانی دەستی پێکرد. بارزانی بە ڕێگای بەشداریی گەندەڵی و تاڵانی سامانی باشور توانی ڕێبەرانی یەکیەتی فاسید بکات. ئێستا یەکیەتی نیشتمانی لە قەوارەی حیزب دەرچوە و وەک بەرەیێکی ناکۆکی ئابوری و پیسخۆری گوێ لەمستی بارزانی لێهاتوە.\nدوشمنایەتی پارتی و لاهور شێخ جەنگی\nلە دوای کارەساتی شەنگال و هێرشی داعش لە مانگی 9 ی 2014 بۆ سەر کۆبانێ، ئەمەریکا لە ناوەراستی مانگی ئۆکتۆبەری 2014 بڕیاری دا لەگەڵ حکومەتی ھەرێم بۆ هاوکاری شەنگال و کۆبانی ناوەندێک دورست بکات. بەمەرجێ پارتی تێدا لەم ناوەندە باڵا دەست بێت و بارەگاکەی لە هەولێر لە گەڵ دەزگای جاسوسی میت بێت.\nلە ئاکامی بە بێ¬ڕۆڵکرانی پارتی-میت لەم ژوورە دا، ئەمەریکیەکان باشتر کەوتنە تەنسیق لەگەڵ گەریلا لە شنگال و شەرڤانان لە رۆژئاڤا. رۆڵێکی گەورەیان بینی لە زوو تێکشکاندنی داعش لە شەنگال و کۆبانێ. لەو زەمانەوە دوژمنایەتی پارتی و تورکیا بەرانبەر لاهور دەستی پێکرد. یەکیەتی لە دوای کۆنگرەی 2019 کەوتبۆ سەر دەورێک کە گریمانە دەکرا پانیکەکانی تێدا پاکسازی بکرێن و لە پاشکۆیەتی پارتی بێتە دەر.\nپارتی هەستی بە خەتەرێکی گەورە کرد. پاراستنی بارزانی ویستی لاهور شێخ جەنگی تیرۆر بکات. بەڵام لەم کارە ناکام مایەوە. هەر بۆیە مەسعود بارزانی کوڕەکانی مام جەلالی ناچار کرد لە مانگی حەوتی 2021 دژی ئامۆزاکەیان(لاهور) کودەتا بکەن.\nدەسگای پاراستن لە 2014 تا ئێستا سیاسەتی ڕەش‌کردن و تیرۆری کەسایەتی(تررور شخصیتی) لاهوری پەیڕەو کردوە. گشت دەسگاکانی ڕاگەیاندن(تەلێویزیۆن. ڕۆژنامە، گۆڤار و تۆڕە کۆمەڵاتیەکان) و هەمو خێڵی درۆی دیوەخانی بۆ ئەم مەبەستە ئەرکدار کردوە.\nچوار نمونە چەواشەکاریی شایەرانی دیوەخانی بارزانی بۆ ڕەش کردنی لاهور شێخ جەنگی:\n1- بە دوای پیلانی ڕیفڕاندۆمی تورکیا و بارزانی، لە شازدەی ئۆکتۆبری 2017 ئەرتەش و جەیشی شەعبی هێڕشیان کردە سەر کەرکوک. بە پێی ئەم پیلانە بە دەستوری مەسعود بارزانی شەوێک پێشتر لەشکری پارتی لەم شارە پاشەکشەی کردبو(وەک کارەساتی سێی ئابی 2014ی شەنگال)\nسەیرەکەی لەوەی دابو کە هیچ کەس لە خەڵکانی عەوامی گوێگری ڕووداو و شایەرانی دیوەخانی بارزانی، نەیان پرسی ئەرێ لە 16ی ئۆکتۆبری 2017 ئەو کاتەی لەشکری یەکیەتی پاشەکشەی کرد، لەشکری پارتی لە کوێ بون؟ بۆچی یەک چەکداری پارتی لە کەکوک بریندار نەبوە؟\nگوێگرانی خێڵی درۆ نەیان‌پرسی لەم 51٪ی خاکی باشور کە داگیر کرا؛ خۆ نیوەی لە ژێر حوکمی بارزانی دابو. ئەی بۆچی لەشکری بارزانی لە زوممار و ڕەبیعە تا کەرکوک و مەخمور بێ تەقە هوموی ڕادەستی حەشدی شەعبی و جەیشی ئێراق کرد؟ لە کاتی داگیرکرانی نیوەی خاکی باشوری کوردستان، سی هەزار فیداییەکەی بارزانی لە کوێ بون!؟\nئەم جەماوەرە سێ ساڵ پێشتریش ( 2014 ) بۆ هەڵاتنی 15000 پێشمەرگەی بارزانی لە بەرابەر 500 چەتەی داعش و ئەنفالکرانی ئیزەدیەکان و محاکمە نەکرانی هیچ فەرماندە و بەرپرسێک سەبارەت بە ڕاکردنی بەپەلە و بێ‌دیفاع هێشتنەوەی خەڵک، پرسیاریان بۆ ساز نەبوبو! لەم کاتەوە لە مێشکی جەماوەری عەوام دا، لاهور بۆتە کەرکوک فرۆشی شازدەی ئۆکتۆبر و مەسعود بۆتە قارەمانی سەربەخۆیی!\n2- دوای بزوتنەوە جەماوەریەکەی دیسامبری 2019 شارەکانی ئێران، پاراستنی پارتی سیناریۆیەکیان بۆ عەلی جەوانمەردی و شایەران و بەرماوخۆرانی دیوەخان ساز کرد تا لە سۆسیال مێدیا دا بڵاوی بکەنەوە. وتیان لاهوری شێخ جەنگی بۆ سەرکوتی شۆڕشگێڕانی کورد هێزی دژە تیرۆری یەکەیەتی بۆ هاوکای ئێران ناردۆتە مەریوان.\nزۆر عەقڵشیرین باوەڕیان کرد. بەڵام هەر کەسێکی خاوەن مێشک دەزانی کە دەوڵەتی ئێران نەک کەمی هێزی نیە، بەڵکە بەشی چەند دەوڵەتی دیکەشی هێزی دژە شۆڕش هەیە. لەم مەیدانە دا ئاستی خودکەفایی تێپەڕاندوە.\n31 ساڵی 2019 کە خۆپیشاندانەکانی جەماوەری ناڕازی ناوەڕاست و باشوری ئێراق تەشەنەی کرد و کوژراوی لێ کەوتەوە. پاراستنی پارتی تۆمەتیان بۆ لاهور ساز کرد و وتیان قەناس بەدەستەکانی دژەتیرۆری لاهور لە ناسریە و نەجەف خەڵک دەکوژن.\n4- بەهاری 2020 مستەفا سەلیمی مەحکوم بە ئیعدام لە زیندانی سەقز هەڵدێ دوایە دەگیرێتەوە و حوکمەکەی جێبەجێ دەکرێ. هەر ئینسانێکی خاوەن هۆش و ویژدان کە ئاگای لە مێژوو بێت، دەزانێ کە ئەرکی کوشتن و ڕادەست کردنەوەی 99٪ی شۆڕشگێڕانی پارچەکانی دیکەی کوردستان، لەم 60 ساڵە دا لە ژێر ئەمری مەلا مستەفا، ئیردیس، مەسعود، نێچیر و مەسرور بارزانی بە ئەنجام گەییشتون.\nچۆنە خێڵی درۆی کوردایەتی دیوەخان، لە کەیسی کوشتن و ڕادەستکردنەوەی سەدان شۆڕشگێڕی باکور و ڕۆژهەڵات کەڕ و کوێر و لاڵن؟ بەڵام بۆ ڕەش‌کردنی نەیارانی بنەماڵەی بارزانی پەنا دەبەنە هەر جۆرە سەفسەتە و چەواشەکاریەک؟\nخێڵی درۆ کە بۆ بەدەستەوەدانی ئاشکرای شەنگال و 6300 کچ و ژنی ئیزەدی کەڕ و کوێر ببون، بەڵام بۆ کەیسی تەم و مژاوی مستەفا سەلیمی دەستیان دایە دەهۆڵ و زوڕنا. گوێی دونیایان کەڕ کرد کە لاهوری شێخ جەنگی خەیانەت و جەنایەتی کردوە ئەم پەنابەرەی ڕادەستی ئێران کردۆتەوە. گوێگرانی خێڵی درۆ پرسیاریان نەکرد کە بڵێن: “6300 ئافرەتی ئیزەدی بە قەد تاوانبارێکی ئاسایی بایەخیان نەبو؟”\nئیستڕاتژی بنەماڵەی بارزانی\nڕاستیەکی تاڵ کە تا ئێستاش زۆرینەی گەلی کورد و هێزە سیاسیەکانی چوار پارچەی کوردستان نەیانزانیوە، یان چاوپۆشیان لێی کردوە، ئەوەیە:\n“بنەماڵەی بارزانی دۆستی ئیستڕاتژیکی داگیرکەرانی کوردستانن” لە ئاکام دا دوشنمی ئیستڕاتژیکی نەتەوەی کوردن”\nئەم نەزانی، یان چاوپۆشیە بە قیمەتێکی زۆر گران لە سەر گەلی کورد و حیزبەکانی چوار پارچەی کوردستان تەواو بوە.\nکوردایەتی بنەماڵەی بارزانی، زیندوبونەوە و درێژەی ئاغایەتی ئیمارەتە کوردیەکانی دەورەی ئیمپراتوری عوسمانی و ئێرانە کە لە نیوەی یەکەمی سەدەی نۆزدە کۆتاییان پێ هات.\nئیستڕاتژی هاوژیانی ئیمارەتە کوردیەکان لە گەڵ دەوڵەتانی عوسمانی و ئێرانی لە سەدەی 19 کۆتایی پێهات؛ بەڵام لە 60 ساڵی ڕابردوو بە شکڵێکی نوێ لە ژێر ناوی کوردایەتی بە ڕێبەری بنەماڵەی بارزانی زیندو بۆتەوە. دەکرێ بە سیستمی «نوێ‌میرنشینی» یان «دەوڵەت-قەبیلە» ناوزەد بکرێ.\nبنەماڵەی بارزانی ژیانی ئەنگەلی خۆیان لە مردواوی نەزانی و دواکەوتویی کۆمەڵگای کوردی بونیاد ناوە. هەرێمی زۆنگ و زەلی کوردایەتی دیوەخان، تەنیا بە بڵاو کردنەوەی تۆوی وشیاری و زانیاری دەبێتە جاڕە گوڵ.\n” پێش ڕزگارکردنی خاک، ڕزگارکردنی مێشکی مرۆڤ لە ڕەعیەتی و کۆیلەیەتی پێویستە.\n– حیزبی دێموکڕاتی کوردستانی ئێران لە سەر دەستی شێخانی بارزان تۆبەیان کردوە کە قەت لاپەڕەکانی مێژووی کورد کوژی بنەماڵە هەڵنەدەنەوە باسی ڕێبەر و کادر و پێشمەرگەی تیرۆر کراو و ڕادەست کراو و ئیعدام کراوی دەستی مەلا مستەفا و مەسعود و ئیدریس هەڵنەدەنەوە و کتێبەکەی دوکتور قاسملو و عەبدوڵای حەسەنزادە ش بە ناوی خەیانەتەکانی قیادەی موەققەت بە نەتەوەی کورد بشارنەوە و خۆی لە بێ ساحەب کەن. ئەمەش لینکی ئەو کتێبەی ڕێڕەوانی دوکتور قاسملو قاچاغیان کرد: خیانەتەکانی قیادە موەقەت بە نەتەوەی کورد https://globalgovernment2012.blogspot.com/2014/12/blog-post.html\n– ساڵی 1983 لە قڕناقە و پشت ئاشان حیزبی شیوعی کەوتە بەر هێرشی یەکیەتی و زیاتر لە سەد کەسیان قوڕبانی شەڕێکی نابەرابەر بون. هەرچەند هەڵایسێنەری ئەم شەڕە پارتی و شیوعی (بەرەی جود) بوون، بەڵام نوسەر کوشتاری شیوعی بە ناڕەوا و جنایەت دەزانێ. بە تایبەت کە زۆربەیان دوای ئەسیر بون، ئیعدام کراون.\n– ئەم دەستەواژە لە شێعرەکەی سوارەی ئێلخانی زادە وەرگیراوە:\nبه‌سیه‌تی، …. به‌سیه‌تی\nواهات …. وا چوو”\n– خێڵی درۆی پارتی دێموکڕتی بارزانی ئیدعا دەکەن ناوبراو توانیویەتی خۆی بگەیێنێتە پێنجوێن لە باشوری کوردستان و لە لایەن ئاساییشی یەکیەتی ڕادەستی دەوڵەتی ئێران کراوەتەوە.\n– بۆ پاک کردنەوەی ناو لەشی مرۆڤ لە ئەنگەلی ناولەش(وەک کرمی ئاسکاریس) دەبێ بە ڕێکاری زانستی ژینگەکە بگۆڕدرێت. پێویستە لە ناو جەستەی توشبو دا گۆڕانێکی وەهای تێدا بکرێ ، کە ئەنگەلەکە نەتوانێ درێژە بە ژیانی خۆی بدات یان زاو و زێی تێدا بکات.\nدلێر محەمەد نوری: بانگەشەی حزبەکانی دەسەڵات، لە یاریگاوە بۆ هۆڵی پاش هێلانە.


ته‌وه‌ری پیاوان لە روانگەی ژنانی یەکسانییخواز. - ١٤ -:\nپیاوسالاریی پێکهاتە‌ی دابونە‌ریت و دین و دە‌سە‌ڵاتە. شەرمە لەمڕۆ\nژن لەسەر ئەوە لەنێوببردرێ کە دەیەوێ دەنگ و رەنگی خۆی هەبێ.\nنیان ئەحمەد: بێ گومان پیاوسالاریی پێکهاتە‌ی دە‌ستی دابونە‌ریت و دین و دە‌سە‌ڵاتە. هیچ پیاوێک بە پیاوسالاریی لە دایک نابێ، بە‌ڵکو هە‌ڵسوکە‌وتی رۆژانە و شوێنپێ هە‌ڵگرتنی شێلگیرانە‌ی سە‌ران و بە ناو لێزانان ئە‌و جۆرە کەسایەتییانە دروست دەکەن. هەڵبەت هەر یەک لە ئافرەت یان پیاو خاوەنی کۆمەڵێک خەسڵەتی جیاوازن کە تایبەتمەندێتیان بونیاد و هەڵکەوتەیە. پیاوسالاریی هێزێکە کە زۆربەی پیاوان لەسەر دەستەبەرکردنی بیروڕایەک بە خۆیانی دەدەن کە تەنیا ئاکار و چوارچێوەیەکی خۆپەرستییە.\nهۆکاری پەرەپێدانی ئەو دابونەریتە.. بنەڕەتەکەی بیروباوەڕی دینییە، جگە لەوەش زۆربەی پیاوان دەروونپاکیی ئافرەتان و خۆشەویستیی و ئەمەکدارییان بەرامبەر خێزانەکانیان بەو جۆرەی کە پیاوان سوودی لێ دەبینن بەکار دەهێنن، بە پێی سایکۆلۆژیەتی کەسایەتیی کەسەکان کە لە ژیانیاندا دووچاری چەوسانەوە بوونە لە لایەن کەسی ناو خێزانەکانیان یان کەسێکی دەرەکیی.. دەیانخەنە نێو نەخشە چەوسێنەرییەکانیان، ئەوانە پتر پەنا دەبەنەبەر پیاوسالاریی و لەو رێگەیەوە کۆشش دەکەن ئەو لایەنە بریندارەی کەسایەتییەکان چارەسەر بکەن، ئیتر بە پلان بێ یان بە بێ هۆشیاریی.\nنیان ئەحمەد: بە رای من باوی پیاوسالاریی لە هیچ شوێنێک نەماوە.. ژن خۆی پیاوسالاریی دروست دەکا.. خۆی پیاوێک دروست دەکا ستەمی لێ بکا، کە ژن درۆی لەگەڵ ناخی خۆی نەکرد ره‌هایە و هیچ پیاوێک ناتوانێ وای لێ بکا کۆیلەی بکا.\nنیان ئەحمەد: هە‌ڵبە‌ت حکومە‌ت رۆڵێکی زۆر نەرێنییانەی هە‌یە لە پاراستنی مافی ئافرە‌تان و توندوتیژیی دژ بە ئا‌فرە‌تان، چونکە کە لە نەخشە و بەرنامەی کابینە‌یە‌کدا، یان سیستە‌می بەرێوە‌بردنی وڵاتێکدا بنەبڕی توندوتیژیی و کاری نایاسایی و نامرۆڤانە دژی تاکەکانی کۆمەڵ نەکرابێ، واتای ئەوەیە کە پشتگیریی کاری ئەو دێوەزمەیەن کە ناوی ژنکوشتنە، چونکە ئەگەر حکومەت یاسایەکی رەها و بێ دانوسانی بهێنابا ئارا و بە توندیی سزای تاوانبارانی بدابا ئەوە بەبێ گومان ئەو دیاردەیە بنەبڕ دەبوو، کە پێویست بوو تا ئێستا بنەبڕ ببووایە و نەبووایە بە باسی نێو پەرتووکان و گۆڤار و رۆژنامە یان ماڵپەڕەکان، شەرمە لە رۆژگاری ئەمڕۆ ئافرەت لەنێو ببردرێ تەنیا لەبەرئەوەی بیەوێ دەنگ و رەنگی هەبێ، یان بیەوێ پیادەی ماف و ئارەزووەکانی خۆی بکا.\nنیان ئەحمەد: نەبوونی متمانە هۆکارێکی گرنگە بۆ پەیوەستنەبوونی ئافرەتان بە کۆمەڵەکانی ژنان یان رێکخراوەکانی سەر بە ئافرەتان. سنووری تەسکی دەسەڵاتی ئەو رێکخراوانە و نەبوونی ئەو پارێزگارییە کۆمەڵایەتییەی کە ئافرەتان پێویستیانە یان خەونی پێوە دەبینن.. وای لە زۆربەی ئافرەتان کردووە کە ئەگەر لە تەنگژەیەکی دەروونیی و خێزانیی زۆر گەورەدا نەبن و بە ناچاریی نەبێ رووی سکاڵا و گازندە نەبەنە لای ئەو رێکخراوانە.\nنیان ئەحمەد: هەندێک جار هەندێک ئافرەت خۆیان بە چاوێکی نزم سەیری تواناکانی خۆیان و رێکخراوەکانیان دەکەن و متمانەیان بە تواناکانی خۆیان نییە.. ئەوەش هەنگاویکێ بەرفراوانی چەوسانەوەی کەسەکان خۆیانن. پێویستە مرۆڤ باوەڕی بە توانای بێ سنووری خۆی هەبێ، چونکە لێهاتوویی بریتییە لە کۆشش و کردار.


عه‌بدوڵا گویل و ئه‌حمه‌د داود ئۆغلۆ\nعه‌بدوڵا گول، سه‌رۆک کۆمارى پێشوى تورکیاو ئه‌حمه‌د داودئۆغلۆ، سه‌رۆک وه‌زیرانى پێشوى ئه‌و وڵاته دورخستنه‌وه‌ى سه‌رۆکانى هه‌ر سێ گه‌وره شاره‌وانى ئامه‌د و وان و مێردین به هه‌نگاوێک دژ به دیموکراسى ناوده‌به‌ن که وه‌زیرى ناوخۆ بریارى له‌سه‌رداوه.\nئه‌مڕۆ دووشه‌ممه 19ى ئابى 2019، به فه‌رمانى وه‌زیرى ناوخۆى تورکیا، سه‌رۆکانى هه‌ر سێ گه‌وره شاره‌وانى ئامه‌دو وان و مێردین له کاره‌کانیان دورخرانه‌وه ئه‌وه‌ش به تۆمه‌تى په‌یوه‌ندییان به "په‌که‌که"وه.\nبڕیاره‌که‌ى وه‌زیرى ناوخۆى تورکیا بۆ دورخستنه‌وه‌ى ئه‌و سێ سه‌رۆک شاره‌وانییه‌ى پارتى دیموکراتى گه‌لان(هه‌ده‌په) ناڕه‌زایه‌تى له‌سه‌ر ئاستى تورکیا لێکه‌وتۆته‌وه.\nعه‌بدوڵا گول، سه‌رۆک کۆمارى پێشووى تورکیا ره‌خنه‌ى له بڕیاره‌که گرتوه‌و له تویتێکدا رایگه‌یاندووه"دورخستنه‌وه‌ى سه‌رۆک شاره‌وانییه تازه هه‌ڵبژێردراوه‌کان، هیچ راست نییه بۆ دیموکراسییه‌که‌مان."\nهه‌روه‌ها ئه‌حمه‌د داودئۆغلۆ، سه‌رۆک وه‌زیرانى پێشوى تورکیا، له کادانه‌وه‌ى به‌رانبه‌ر به بڕیاره‌که، له‌تویتێکدا بڕیارى دورخستنه‌وه‌ى سه‌رۆکانى هه‌ر سێ گه‌وره شاره‌وانى ئامه‌د و وان و مێردین-ى به پێشێلکردنى "رۆحى سیستمى دیموکراسی" ناوبردووه.\nئه‌حمه‌د داودئۆغلۆ ده‌ڵێت:" هاتن و چوونى سه‌رۆک شاره‌وانییه‌که ته‌نها هه‌ڵبژاردن یه‌کلایى ده‌کاته‌وه‌و ئه‌وه‌ش مه‌رجى پره‌نسیپى ئیراده‌ى نیشتمانییه".\nئۆغلۆ پێشیواییه ئه‌گه‌ر هه‌ڵبژاردنى کاندیده‌کان پێچه‌وانه‌ى یاسا بووه، ده‌بوو ئه‌نجومه‌نى باڵاى هه‌ڵبژاردنه‌کان به‌ر له هه‌ڵبژاردن به‌وه‌دا بچوایه‌ته‌وه.\nهاوکات ده‌شڵێت:" مافى ده‌نگدان و هه‌ڵبژاردن و بڕیاره‌که‌ى وه‌زاره‌تى ناوخۆش خزمه‌ت به ئاشتى کۆمه‌ڵایه‌تى ناکات و ره‌نگه شه‌ڕى دژ به تیرۆریش لاواز بکات".\nئه‌حمه‌د داود ئۆغلۆ ئه‌وه‌ش رونده‌کاته‌وه خه‌باتى سیاسى کاریگه‌رى زیاتره له‌سه‌ر تیرۆر، به‌ڵام نه‌ک له‌ڕێگه‌ى لادانى نوێنه‌رایه‌تى دیموکراسییه‌وه، به‌ڵکو له‌ڕێگه‌ى بردنه‌وه‌ى هه‌ڵبژاردنه‌کان له‌نێو دڵى گه‌لدا.


تاران؛ دەسبەسەرکردنی ٧ پارێزەر و چالاکێکی مەدەنی\n11:58 - 24 گەلاوێژ 2721\nڕۆژی شەممە ٢٣ی گەلاوێژ، ٧ پارێزەر و چالاکێکی مەدەنی لەلایەن هێزە ئەمنییەتییەکانەوە لە شاری تاران دەسبەسەر کراون و بۆ شوێنێکی نادیار ڕاگوێزراون.\nشوناسی ئەو ٧ پارێزەر و چالاکە مەدەنییە "مستەفا نیلی"، "ئارەش کەیخوسرەوی"، "محەممەدڕەزا فەقیهی"، "مەهدی مەحموودیان" ، "محەممەدهادی عیرفانیان‌کاسب"، "مریەم ئەفرافەراز" و "لەیلا حەیدەری" ڕاگەیەندراوە.\nهەواڵدەریی "هێرانا" لەو بارەیەوە بڵاوی کردووەتەوە لە کاتی دەسبەسەرکردنی ئەو ٧ پارێزەر و چالاکە مەدەنییە، هێزە ئەمنییەتییەکان دەستیان بەسەر هەندێک کەرەستەی کەسیی ناوبراوان وەکوو مۆبایلی ئەو کەسانەدا گرتووە.\nبەپێی ئەو سەرچاوەیە، محەممەدهادی عیرفانیان‌کاسب، پاش چەند کاتژمێر لە دەسبەسەرکرانی، ئازاد کراوە.\nدەسبەسەرکردنی خۆسەرانەی ئەو ٧ پارێزەر و چالاکە مەدەنییە، بەبێ بەڵگەی یاسایی بووە و هەتا ئێستا ڕوون نییە کە کام ناوەندی ئەمنییەتی بەرپرسی ئەو دەسبەسەرکرانانە بووە.\nئارەش کەیخوسرەوی، مستەفا نیلی، محەممەدڕەزا فەقیهی، محەممەدهادی عیرفانیان‌کاسب و لەیلا حەیدەری پارێزەری دادگوستەری و مەهدی مەحموودیان ڕۆژنامەنووس و مریەم ئەفرافراز چالاکی مەدەنییە.


پێش فیكه‌ی یه‌كه‌م یاریی، میركاتۆی ئینگلیزی ده‌وه‌ستێت\nپێش فیكه‌ی یه‌كه‌م یاریی، میركاتۆی ئینگلیزی ده‌وه‌ستێت   13/9/2017\nیانه ئینگلیزییه‌كان له‌سه‌ر ئه‌وه رێككه‌وتن گۆڕانكارییه‌كی گه‌وره له واده‌ی كۆتاییهاتنی میركاتۆی هاوینه‌دا بكه‌ن.\nماوه‌یه‌كه یانه ئینگلیزییه‌كان به‌گشتی و یانه‌كانی به‌شدار له پریمه‌ر لیگدا بیرۆكه‌ی ئه‌وه‌یان له‌لا گه‌ڵاڵه بووه گۆڕانكاریی له‌واده‌ی كۆتاییهاتنی واده‌ی هاتن و چوونی یاریزاناندا بكرێت و زۆر له‌وه نیگه‌ران بوون واده‌ی كۆتاییهاتنی ئه‌و پرۆسه‌یه ده‌كه‌وێته كاتێكه‌وه كه دوو یان سێ هه‌فته له‌یارییه‌كانی پریمه‌ر لیگ ئه‌نجامدراون.\nدواجار بیرۆكه‌كه‌یان بووبه واقیع و یه‌كێتیی تۆپی پێی ئینگلیزی ره‌ز‌امه‌ندی خۆی له‌و رووه‌وه پیشاندا و بڕیاری دا واده‌كه 22 رۆژ پێش ئه‌م واده‌یه‌ی ئێستا 31/8-ی هه‌موو ساڵێك كۆتاییبێت كه‌ده‌كاته رۆژی 9/8 -ی هه‌موو ساڵێك.\nئه‌م بڕیاره ئه‌وه ده‌گه‌یه‌نێت له‌و واده نوێیه‌دا پرۆسه‌كه راده‌وستێت و هیچ یاریزانێك بۆی نییه هاتن چوون له‌نێوان یانه ئینگلیزییه‌كاندا بكات و راسته‌وخۆش خوله‌كه ده‌ستپێده‌كات، به‌ڵام یانه‌كانی ئه‌وروپا ده‌وتوانن یاریزانی ئینگلیزی تا 31/8 بكڕن.\nئه‌م ناڕه‌زایه‌تییه‌ی یانه ئینگلیزییه‌كان پاش ئه‌وه‌هات یارییه‌كانی پریمه‌ر لیگ ده‌ستیپێكردبوو به‌ڵام چامپه‌ر لین له ئه‌رسناڵه‌وه چووه چێڵسی، چێڵسی مۆراتای كڕی، یاریزانێكی وه‌ك ڤان دیك یاریی بۆ یانه‌كه‌ی نه‌ده‌كردو چاوه‌ڕوانی چوونی ده‌كردبۆ ساوسهامپتۆن.\nئه‌م بڕیاره‌ی ئینگلیزه‌كان میركاتۆی زستانه ناگرێته‌وه، ئه‌م هاتن و چوونه واده‌كه‌ی وه‌ك خۆی ده‌مێنێته‌وه‌و بڕیاره‌كه ته‌نیا بۆ واده‌ی هاوینه‌یه كه پێش فیكه‌ی ده‌ستپێكردنی یه‌كه‌م یاریی پریمه‌ر لیگ كۆتاییدێت.


باڵندەی ڕەنگاڵە زیانێکی زۆری بە هەنگەوانان گەیاندووە - تۆڕی میدیایی خەڵک\nباڵندەی ڕەنگاڵە کە ئێستا لە هەرێمی کوردستانە زیانێکی زۆری بە هەنگ و هەنگەوانان گەیاندووە، بەپێی پێشبینییەکان ڕێژەی هەنگ %٥٠ بۆ ٧٠ کەمی کردووە.\nئەمڕۆ لە جیهاندا ڕۆژی جیهانی هەنگە، بەڵام ئەندامێکی کۆمەڵەی هەنگەوانانی سلێمانی باس لە خراپی دۆخی هەنگ و هەنگەوانان دەکات.\nلە سلێمانی زیاتر لە سێ هەزار و ٥٠٠ هەنگەوان ئەندامی لقی سلێمانی کۆمەڵەی هەنگەوانانی کوردستانن، هەنگوینی کوردستانیش بە یەکێک لە باشترین جۆرەکامی هەنگوین ئەژمار دەکرێت، بەڵام لە ئێستادا بەهۆی بوونی باڵندەی ڕەنگاڵە زیان بەر هەنگەوانان کەوتووە.\nسیروان ئەبوبەکر، ئەندامی لقی سلێمانی کۆمەڵەه هەنگەوانانی کوردستان لە لێدوانێکدا بە (خەڵك) ڕاگەیاند لەم ساڵدا بەهۆی بوونی ڕێژەیەکی زۆری باڵندەی ڕەنگاڵە زیانێکی زۆر بەر هەنگەکانی هەنگەوانان کەوتوون، پێی وایە نزیکی %٥٠ تا ٧٠ هەنگ کەمی کردبێت.\nباڵندەی ڕەنگاڵە یاخود هەنگەخۆرە جۆرێکە لە باڵندەی گۆشتخۆر، کە مێرووەکان دەخوات بەڵام ناتوانێت لە زەویدا بەدوای مێروودا بگەڕێت بەڵکو ئەو مێرووانەی بە ئاسماندا دەفڕن ئەوانە دەخوات، لەبەر ئەوەی ئێستا کاتی پورەکردنی هەنگەکانە و شاژنەکان دەچنە دەرەوە و قەبارەیان گەورەترە لەبەر ئەوە ڕەنگاڵەکە هەنگەکە دەخوات.\nسیروان ئەبوبەکر ئاماژە بۆ ئەوەدەکات، بەهۆی خورانی شاژنی هەنگەکان لەلایەن ڕەنگاڵەوە بەشێکی زۆری هەنگەکان لەناو دەچن.\nڕەنگاڵە باڵندەیەکی کۆچەرییە، لە میسڕەوە کۆچدەکات، ئێستا لە ناوچەکانی سلێمانی و دەوروبەریەتی، وەک چارەسەریش بۆ ئەو کێشەیە ئەو هەنگەوانە ئەوە دەخاتەڕوو، چەند ڕێگایەکی جیاواز هەیە وەک دەرمان کردن بە هەنگەکانەوە یاخود دانانی تۆڕ و داهۆڵ لە نزیکی هەنگەکان، بەڵام ئەمەش کاتییە باشترین چارەسەر ئەوەیە کە هەنگەوانەکان هەنگەکانیان لەو ناوچانە بگوازنەوە کە دەزانن باڵندەی ڕەنگاڵە کۆچی بۆ دەکەن.\nیەکێکی دیکە لە کێشەی هەنگەوانەکان بڵاوی نەخۆشی گەنەی ڤاروایە، کە ئەمەش زیانێکی زۆری گەیاندووە بە هەنگەکان، سیروان ئەبوبەکر ئاماژە بۆ ئەوە دەکات، ماوەی نزیکه چوار ساڵ دەبێت کە دەرمانی گەنەی ڤاروا بەسەر هەنگەواناندا لەلایەن وەزارەتی کشتوکاڵەوە دابەشناکرێت و ئەو دەرمانەی لە بازاڕیشدا هەیە کوالێتی لە ئاستێکی زۆر باشدا نییە.\n١٤ کەرەستە کە تا ئێستا نەتکردووەتە ئامێری جلشۆرینەوە، بەڵام هەڵەیەکی گەورەت کردووە\nبە بەشداری هەنگەوانی كورد، كۆنگرەی هەنگەوانی عەرەب لە تونس بەڕێوەدەچێت\nخەڵك- ئەندامێكی هەنگاوانانی عەرەب ڕایدەگەیەنێت، ئەمساڵ توانراوە 18 هەنگەوانی كورد بانگهێشتی كۆنگرەی هەنگەوانانی عەرەب بكرێن. (زیاتر…)\n01 تشرینی دووهەم 2021 2.00 pm\nخەڵك- ئەندامێكی هەنگاوانانی عەرەب ڕایدەگەیەنێت، ئەمساڵ توانراوە 18 هەنگەوانی كورد بانگهێشتی كۆنگرەی هەنگەوانانی…


مۆبایل | kurditgroup\nسلاو بەرێزان پرسیارێکم هەیە لەسەر زمان لەناو سیتمی بۆبایل ئایا ئەو زمانانەی کە لەناو سیستمی مۆبایلدایە بۆ نمونە زمانی عەرەبی پرسیارەکە ئەمەیە ئایا زمانی عەرەبی لەلایەن کۆمپانیای مۆبایلەکانەوە  رێگەپێدراون یان پرۆگرامەرە عەرەبەکان ئەم کارەیان کردوە وەئەگەر پرۆگرامەری عەرەب کردویەتی ئەی ئێمە بۆ کارێکی وا نەکەین.\nسوپاس بۆ هەمولایەک\nزمانی ناو ئامێری مۆبایل، كۆمپانیای دروستكەری مۆبایل بڕیاری لەسەر ئەدات.\nبێگومان خەڵكی عەرەب ڕادەسپەێرن كاری وەرگێڕانیان بۆ بكات. بەڵام ئەوان كاتێك ئەوه لەناو بەرنامەكانیاندا زیاددەكەن كە داوایان لێبكرێت لەلایەن بازاڕەوە، واتە بازرگانەكان یان كۆمپانیا كوردییەكان دەتوانن ئەو داوایه بكەن.\nزۆرینەی نەرمهكاڵاكان به جاڤا دەكرێت و زمانەكەش لە پەڕگەیەكی سەربەستدا هەڵگیراوه، كا‌رەكە هێندە سەخت نییه.\nکاك کاوە، خۆ لە کوردستان بە چەند خولەکێك زمانی عەرەبی بە مۆبایل زیاد دەکەن. هەڵبەت جاروبار پێویست دەکات کە هەندێك زمانی تر لەناو مۆبایلەکە بسڕنەوە.\nئایا بەڕێزتان هیچ لەو بارەوە دەزانن؟ ئەگەریش کاری پەڕگەی زمانەکەش هێندە سەخت نەبێت، دەکرێت ئەو پەڕگەیە بخرێتە بەردەستی ئەوانەی شارەزای زیادکردنی زمانن و بەزوویی بە مۆبایلەکەی زیاد بکەن.\nکەواتە لەکوێن ئەوانەی ئەو کارە (زیادکردنی زمان) دەزانن؟\nزیاد کردنی زمان لەناو مۆبایل، جۆرایەتی نەرمەکاڵای مۆبایلەکە بریاری لەەر ئەدات، ئەوەش دیسان دەگەڕێتەوە بۆ کۆمپانیای دروستکەر. گەر زمانەکان جێگیر و نەگۆڕبن ناکرێت زمانی تر زیادبکرێت، گەرچی پشتیوانی جاڤا و تەکنیکە نوێیەکانیش بکات.\nڕاستە زۆرینەی مۆدێله نوێیەکان بواری لابردن و زیادکردنی زمانی تر ئەدەن بەهۆی پێشکەوتنی PRAM, EPROM و چەندین کارای تر...\nمن شارەزاییم نییه لەو بوارەدا، بەڵام دەشێ وەک Plug-in کاری لەگەڵ بکرێت، کە زیاد دەکرێت بۆ نەرمەکاڵایەک.\nگەر پەڕگە و زانیارییەکانت لەلاهەیه - ئەوەی زمانی عەرەبی - شیتەڵی بکە و لێی وردبەرەوه تاکوو تۆش بۆ زمانی کوردی بەهەمان شێوە دەست پێبکەیت.\nکۆمپیانیای دروستکەر هەموو کات سەرچاوەیەکی باشە بۆ دەستکەوتنی ئەو زانیارییانە.


روحانی : پێوەندیی قوڵی گەلانی ئێران و عێراق پشتیوانی لە جێبەجێ کرانی رێککەوتنی دوو وڵاتە - SAHAR KURDISH (Sorani)\nئاب 01, 2020 23:13 Asia/Tehran\nروحانی بە ئاماژە بەوەی کە ویستی ئێران دامەزرانی سەقام لە ناوچەدایە و لەم رێگایەدا پێبەندی ھەموو بەڵێنەکانیەتی ، گوتی : بە داخەوە ئەمریکا بە ھەوڵدان بۆپیلانی نوێ لەوان دەستدرێژیی بۆسەر فڕۆکەی مسافیریی ئێران ، نیشانە و عەلامەتی ھەڵە لە خۆی نیشان ئەدات .\nمستەفا کازمی ش بە ئاماژە بەوەی کە دەستبەجێ دوای سەردانی تاران ، لیژنە گەلێکی بۆ کاراکردنی رێککەوتنەکان پێک ھێناوە گوتی : ئیرادەی کاربەدەستانی عێراق ، نەھێشتنی ھەموو لەمپەر و کێشەکانی بەردەم گەشەی پێوەندیی لە گەڵ ئێرانە .\nسەرۆک وەزیرانی عێراق گوتیشی : سیاسەتی بنەمایی عێراق کەمکردنەوەی بارگرژیی و بەرزکردنەوەی سەقام لە ناوچەکەدایە .\nپزیشکیی ئێرانی لای رێکخراوی تەندروستیی جیهانی بە فەرمی ناسرا\nهەڵبژاردنی ئێران لە سایەی ئاسایش دا بەڕێوەدەچێت\nعێراق .. گۆڕێکی دیکەی بەکۆمەڵ هەڵدرایەوە\nعیراق راهێنه‌رى ئۆلۆمپی ئاشکرا کرد


پەیوەندی سۆزداری وەزیرێکى بریتانیا و یاریدەدەرەکەی ئاشکرابو داوای دوورخستنەوەی دەکرێت\n2021-06-26 4461 جار\nدوای ئەوەی لە تۆڕە کۆمەڵایەتییەکان چەند وێنەیەک بڵاوکرایەوە کە تێیدا وەزیری تەندروستیی بەریتانیا یاریدەدەرەکەی ماچ دەکات، ئەندامێکی پەرلەمانی وڵاتەکە داوا دەکات وەزیری تەندروستی دەستلەکاربکێشێتەوە.\nرۆژنامەی زە سەنی بەریتانی، ڤیدیۆیەکی مات هانکۆک، وەزیری تەندروستیی بەریتانیای لە کاتی ماچکردنی جینای یاریدەدەری بڵاوکردەوە کە لە 6ـی ئایار تۆمارکراون. مات داوای لێبووردنی کردووە، بەڵام ئەوە بەس نییە بۆ ئەوەی لە مەترسیی دوورخستنەوەی بیپارێزێت.\nدەنکان بەیکە یەکەم پەرلەمانتاری نەریخواز بوو کە داوای دەستلەکارکێشانەوەی لە مات کرد. لە لایەکی دیکەوە، پارتی کرێکاران داوا دەکەن وەزیرەکە دەربکرێت.\nرەخنەکانی خەڵک و پەرلەمانتارەکان لەوەوە سەرچاوە دەگرن کە بەهۆی پەتای کۆرۆنا ماوەیەکی زۆر بازاڕەکانی بەریتانیا داخران و لایەنە تەندروستییەکانیش بەردەوام هۆشدارییان بە خەڵک دەدا کە دووری کۆمەڵایەتیی بپارێزن. تیم مۆنتگۆمێری، راوێژکاری پێشووی سەرۆکوەزیرانی بەریتانیا لەو بارەوە بە بی بی سی گوتووە، "کاتێک کە یاساکانی خۆی پێشێل دەکەیت، دەبێت بە خەڵکی پێشان بدەیت کە سەرپێچیت کردووە و دەستلەکاربکێشیتەوە".\nمات هانکۆک و جینا کۆلادانجێلۆ هەریەکەیان سێ منداڵیان هەیە و ژیانی هاوژینیشیان پێکهێناوە. مات لەبارەی بڵاوبوونەوەی وێنەکانەوە دەڵێت، "زۆر داوای لێبووردن دەکەم، خەڵکم نائومێد کرد".\nلە ئایاری ساڵی رابردوو پرۆفێسۆر نێیل فێرگێسۆن دەستی لە پۆستی گرووپی راوێژکاریی زانستیی حکومەت کێشایەوە، ئەوەش داوی ئەوە هات کە خانمێک چەند جارێک سەردانی ماڵی کردبوو، لەو کاتەشدا مات هانکۆک گوتی، کارێکی باشی کردووە کە دەستی لەکارکێشاوەتەوە.


مەسح کردن لەسەر هەردوو خوف و حوکم و ئادابەکانى: ماڵپەڕی وەڵامەکان\nپاك و خاوێنىمەسح کردن لەسەر گۆرەوى و خوفمەسح کردن لەسەر هەردوو خوف و حوکم و ئادابەکانى\nمەسح کردن لەسەر هەردوو خوف و حوکم و ئادابەکانى\nحوکم و ئادابەکانى مەسح کردن لەسەر خوف چیە؟ مەرجەكانی چین؟ وە ماوەی مەسح كردن چەندە ؟ شوێنی مەسح كردن و چۆنێتیيەكەی ؟ وە ئایا دروستە مەسح كردن لەسەر هەردوو گۆرەوی و هەردوو پێڵاو ؟ وە مەسح كردن بەچی هەڵدەوەشێتەوە؟\nئیمامى نەوەوی (رَحَمِهُ اللهُ) لە "شَرْحِ مُسْلِم" : (3 / 164) دەفەرموێ :\n(أَجْمَع مَنْ يُعْتَدّ لَهُ فِي الْإِجْمَاع عَلَى جَوَاز الْمَسْح عَلَى الْخُفَّيْنِ فِي السَّفَر وَالْحَضَر ، سَوَاء كَانَ لِحَاجَةٍ أَوْ لِغَيْرِهَا حَتَّى يَجُوز لِلْمَرْأَةِ الْمُلَازِمَة بَيْتهَا وَالزَّمِن الَّذِي لَا يَمْشِي ، وَإِنَّمَا أَنْكَرَتْهُ الشِّيعَة وَالْخَوَارِج وَلَا يُعْتَدّ بِخِلَافِهِمْ ...)\nواتە : ئەوانەی كە لە (ئیجماع / یەكدەنگی و كۆڕا)دا حیسابیان بۆ دەكرێت كۆڕا و یەكدەنگن لەسەر دروستێتی مەسح كردن لەسەر هەردوو خوف لە سەفەر و نیشتەجێبوونیشدا ، جا بۆ پێویستی بێت یان بۆ جگە لەوەش یەكسانە تەنانەت دروستە بۆ ئەو ئافرەتەش كەوا پەیوەستە بە ماڵەوەی خۆی و شەلەلیش كەوا ڕێ‌ناكات ، وە تەنها (شیعە و خەوارج) نكۆڵییان لـێ‌كردووە و حیسابیش بۆ پێچەوانەیان ناكرێت .\n(الْحَسَن الْبَصْری) ڕەحمەتی خوای لێبێت فەرموویەتی : حَدَّثَنِي سَبْعُونَ مِنْ أَصْحَاب رَسُولِ اللَّهِ (ﷺ) : أَنَّ رَسُولَ اللَّهِ (ﷺ) كَانَ يَمْسَح عَلَى الْخُفَّيْنِ) ا . هـ .\nواتە :حەفتا (70) لە صەحابەكانی پێغەمبەری خوا (ﷺ) بۆمیان گێڕاوەتەوە كەوا : پێغەمبەری خوا (ﷺ) مەسحی كردووە لەسەر هەردوو خوف .\nوە باشترین شتێك بكرێتە بەڵگە بۆ دروستێتی مەسح كردن لەسەر خوف بریتییـە لـەوەی كە (مُسْلِم) دەیگـێـڕێـتـەوە لە (الأَعْمَش)وە لە (إِبْرَاهِـیم)وە لە (هَمَّام)وە كە فەرموویـەتـی: ((بَالَ جَرِيرٌ ثُمَّ تَوَضَّأَ وَمَسَحَ عَلَى خُفَّيْهِ ، فَقِيلَ : تَفْعَلُ هَذَا ؟ فَقَالَ : نَعَمْ رَأَيْتُ رَسُولَ اللَّهِ (ﷺ) بَالَ ثُمَّ تَوَضَّأَ وَمَسَحَ عَلَى خُفَّيْهِ ، قَالَ الأَعْمَشُ : قَالَ إِبْرَاهِيمُ : كَانَ يُعْجِبُهُمْ هَذَا الْحَدِيثُ لأَنَّ إِسْلاَمَ جَرِيرٍ كَانَ بَعْدَ نُزُولِ الْمَائِدَةِ))(1).\nواتە : (جَریر) مـیـزی كرد و ئەنجا دەستــنوێـژی گرت و مەسحی كـرد لەسـەر هەردوو خوفەكەی ، پێ‌ی وترا : وا دەكەیت ؟ فەرمووی : بەڵـێ پێغەمبەری خوام (ﷺ) بینی میزی كرد و ئەنجا دەستنوێژی گرت و مەسحی كرد لەسەر هەردوو خوفەكەی ، (الأَعْمَش) وتی : (إِبْرَاهِیم) وتی : زانایان سەرسام و دڵخۆش دەبوون بەم فەرموودەیە چونكە موسڵمان بوونی (جَڕیر) لە پاش دابەزینی سورەتی (الْمَائِدَە) بوو . قَالَ النَّوَوِيُّ : (مَعْنَاهُ : أَنَّ اللَّه تَعَالَى قَالَ فِي سُورَة الْمَائِدَة : [فَاغْسِلُوا وُجُوهَكُمْ وَأَيْدِيَكُمْ إِلَى الْمَرَافِقِ وَامْسَحُوا بِرُءُوسِكُمْ وَأَرْجُلَكُمْ إِلَى الْكَعْبَيْنِ ] [الـمائدة] ، فَلَوْ كَانَ إِسْلَامُ جَرِيرٍ مُتَقَدِّمَاً عَلَى نُزُولِ الْمَائِدَةِ لَاحْتَمَلَ كَوْنُ حَدِيثهِ فِي مَسْحِ الْخُفِّ مَنْسُوخَاً بِآيَةِ الْمَائِدَة ، فَلَمَّا كَانَ إِسْلَامُهُ مُتَأَخِّرَاً عَلِمْنَا أَنَّ حَدِيثَهُ يُعْمَلُ بِهِ ، وَهُوَ مُبَيِّنٌ أَنَّ الْمُرَادَ بِآيَةِ الْمَائِدَة غَيْرُ صَاحِبِ الْخُفِّ ، فَتَكُونُ السُّنَّةُ مُخَصِّصَةً لِلْآيَةِ ، وَاللَّهُ أَعْلَم)(2).\nواتە : مەبەستی ئەوەیە : خوای گەورە لە سورەتی (الْمَائِدَە)دا فەرموویەتی : [ڕوومەتـتان و دەستتان تاوەكو ئانیشكەكانـتان بشۆن و دەست بێنن بە سەرتاندا و پێ‌كانـتانیش تاوەكو هەردوو قولەپێتان بشۆن ..] ، جا ئەگەر موسڵمان بوونی (جَریر) پێشتر بووبـێـت لە دابەزینی (الْمَائِدَە) ئەوا لەوانە بوو فەرمـوودەكەی سەبـارەت بە مەسح كردنـی خـوف هەڵوەشـراوە (مَنْسُوخ) بێت بە ئایەتـەكەی (الْمَائِدَە) ، بەڵام كە موسڵمان بوونی پاشتر بوو ئەوا زانیمان فەرمـوودەكەی كاری پێ‌دەكرێت ، وە فەرمـوودەكە ڕوونكـەرەوەیە كەوا مەبەسـت بە ئایەتـەكەی (الْمَائِدَە) ئەو كەسـەیە كە خوفـی لە پێدا نییە ، بۆیـە فەرموودەكە تایبەتكەرە بۆ ئایەتەكە ، وە خواش زاناترە .\nبۆ دروستێتی مەسح كردن لەسەر خوف مەرجە كەوا هەردوو خوفەكەی بە دەستنوێژەوە لە پێ كردبێت :\nعَنْ الْمُغِيرَةِ بْنِ شُعْبَةَ قَالَ : ((كُنْتُ مَعَ النَّبِيِّ (ﷺ) ذَاتَ لَيْلَةٍ فِي مَسِيرٍ ، فَأَفْرَغْتُ عَلَيْهِ مِنَ الإِدَاوَةِ فَغَسَلَ وَجْهَهُ وَذِرَاعَيْهِ ، وَمَسَحَ بِرَأْسِهِ ، ثُمَّ أَهْوَيْتُ لأَنْزِعَ خُفَّيْـهِ ، فَقَالَ : دَعْهُمَا فَإِنِّي أَدْخَلْتُهُمَا طَاهِرَتَيْنِ ، فَمَسَحَ عَلَيْهِمَا))(3).\nواتە : من شەوێكیان لەگەڵ پێغەمبەردا بووم (ﷺ) لە ڕێڕەوێكدا (لە سەفەرێكدا) ، لەو جەوەنەیەی كە پێم بوو ئاوم كرد بەسەر دەستیدا ئەویش ڕوومەت و هەردوو قۆڵی شۆرد و مەسحی سەری كرد ، ئەنجا دەستم درێژ كردەوە بۆ ئەوەی هەردوو خوفەكەی لە پێ داكەنم ، فەرمووی : وازیان لـێ‌بێنە چونكە من هەردووكیانم بە دەستنوێژەوە لە پێ‌كردووە و مەسحی كرد لەسەر هەردووكیان .\nماوەی مەسح كردن :\nعَنْ شُرَيْحِ بْنِ هَانِـئٍ قَالَ : أَتَيْتُ عَائِشَةَ أَسْأَلُـهَا عَنِ الْمَسْحِ عَلَى الْخُفَّيْنِ ؟ فَقَالَتْ : عَلَيْكَ بِابْنِ أَبِي طَالِبٍ فَسَلْـهُ فَإِنَّهُ كَانَ يُسَافِرُ مَعَ رَسُولِ اللَّهِ (ﷺ) ، فَسَأَلْنَاهُ فَقَالَ : ((جَعَلَ رَسُولُ اللَّهِ ﷺ ثَلاَثَةَ أَيَّامٍ وَلَيَالِيَهُنَّ لِلْمُسَافِرِ ، وَيَوْمًا وَلَيْلَةً لِلْمُقِيمِ))(4).\nواتـە : ڕۆیـشـتم بۆ لای (عَائِشَە) بـۆ ئـەوەی پرسـیـاری لـێ‌بـكـەم سەبارەت بە مەسـح كـردن لەسەر هەردوو خـوف ؟ ئەویش فەرمووی : بــڕۆ پرسیار لە (عەلی كوڕی ئەبو طالب) بكە چونكە ئەو لەگەڵ پێغەمبەری خوا (ﷺ) سەفەری دەكرد ، جا ئێمەش پرسیارمان لـێ‌ی كرد ئەویش فەرمووی : پێغەمبەری خوا (ﷺ) سێ ڕۆژی بە شەوەكانییەوە داناوە بۆ موسافیر ، وە ڕۆژ و شەوێكیش بۆ نیشتەجێ‌بوو .\nشوێنی مەسح كردن و چۆنێتیيەكەی :\nئەو شوێنەی كە شەرعییە مەسحی لەسەر بكرێت سەرەوەی خوفەكەیە لەبەر فەرمایشتی (عَلِی بْن أَبِی طالِبٍ) كە فەرموویەتی: ((لَوْ كَانَ الدِّينُ بِالرَّأْي لَكَانَ أَسْفَلُ الْخُفِّ أَوْلَى بِالْمَسْحِ مِنْ أَعْلاَهُ ، وَقَدْ رَأَيْتُ رَسُولَ اللَّهِ (ﷺ) يَمْسَحُ عَلَى ظَاهِرِ خُفَّيْهِ))(5).\nواتە : ئەگەر ئاین بە ڕاوبـۆچــوون ببوایەت ئەوا ژێرەوەی خوف لەپێشــتر بــوو بەوەی كە مەسحی لەسەر بكرێت تاوەكو سەرەوەی ، بەڕاستی پێغەمبەری خوام (ﷺ) بینیوە مەسحی دەكرد لەسەر سەرەوەی هەردوو خوفەكەی .\nوە لە مەسح كردنیـشدا ئەوەندە پێویستە كـە ناوی مەسح كردنی پێ بووترێت .\nمەسح كردن لەسەر هەردوو گۆرەوی و هەردوو پێڵاو :\nوە هەر وەكو چۆن دروستە مەسح لەسەر هەردوو خوف بكرێت ، ئەوا دروستیشە مەسح لەسەر هەردوو گۆرەوی و هەردوو پێڵاویش بكرێت ، لەبەر فەرموودەكەی (الْمُغِیرَە بْن شُعْبَەَ) كە فەرموویەتی: ((أَنَّ رَسُولَ اللَّهِ ﷺ تَوَضَّأَ وَمَسَحَ عَلَى الْجَوْرَبَيْنِ وَالنَّعْلَيْنِ))(6).\nواتە : پێغەمبەری خوا (ﷺ) دەستنوێژی گرت و مەسحی كرد لەسەر گۆرەوی و پێڵاوەكانی .\nوَعَنْ عُبَيْدِ بْنِ جُرَيْجٍ قَالَ : ((قِيلَ لاِبْنِ عُمَرَ : رَأَيْنَاكَ تَفْعَلُ شَيْئًا لَمْ نَرَ أَحَدًا يَفْعَلُهُ غَيْرُكَ ؟ قَالَ : وَمَا هُوَ ؟ قَالُوا : رَأَيْنَاكَ تَلْبَسُ هَذِهِ النِّعَالَ السِّبْتِيَّةَ ؟ قَالَ : إِنِّي رَأَيْتُ رَسُولَ اللَّهِ (ﷺ) يَلْبَسُهَا وَيَتَوَضَّأُ فِيهَا ، وَيَمْسَحُ عَلَيْهَا))(7).\nواتە : وترا بە (ابنُ عُمَر) : تۆمان بینیوە شتێك دەكەیت كەوا یەك كەسی ترمان نەبینیوە ئەو كارە بكات جگە لە تۆ ؟ فەرمووی : ئەو كارە چییه ؟ وتیان : تۆمان بینیوە ئەم (پێڵاوە سیبتیانە)(8) لە پێ دەكەیت ؟ فەرمووی : من پێغەمبەری خوام (ﷺ) بینیوە لە پێ‌یانی دەكرد و دەستنوێژیشی پێیانەوە دەگرت و مەسحی دەكرد لەسەریان .\nئەوانەی كە مەسح كردن هەڵدەوەشێننەوە :\nمەسح بە یەكێك لەم سیانە هەڵدەوەشێتەوە :\n1 ـ كۆتایی هاتنی ماوەكەی : چونكە مەسح كردن ماوەی دیاری كراوی هەیە وەكو زانیت ، بۆیە زیادە خستنە سەر ماوەی بڕیارلەسەردراو دروست نییە .\n2 ـ لەشگران بوون : لەبەر فەرموودەكەی (صَفْوَان بْنِ عَسَّال) كە فەرموویەتی : ((كَانَ رَسُولُ اللَّهِ (ﷺ) يَأْمُرُنَا إِذَا كُنَّا سَفْرًا أَنْ لاَ نَنْزِعَ خِفَافَنَا ثَلاَثَةَ أَيَّامٍ وَلَيَالِيَهُنَّ إِلاَّ مِنْ جَنَابَةٍ ، لَكِنْ مِنْ غَائِطٍ وَبَوْلٍ وَنَوْمٍ))(9).\nواتە : پێغەمبەری خوا (ﷺ) فەرمانی پێ‌دەكردین ئەگەر لە سەفەردا ببوایەین بەوەی كەوا (خوفەكانمان) دانەكەنین بۆ ماوەی سێ ڕۆژ و سێ شەو مەگەر لە كاتی لەشگرانیدا نەبێت ، بەڵام بۆ پیسی و میز كردن و خەوتن .\n3 ـ داكەندنی مەسح لەسەركراو لە هەردوو پێ : چونكە ئەگەر دایانیكەند و ئەنجا لە پێیانی كردەوە ئەوا لە پێیانی نەكردووە بە دەستنوێژێكەوە كەوا هەردوو پێ‌ی تێدا شۆردبێت .\nسوودێك : (كۆتایی هاتنی ماوەكە) و (داكەندنی مەسح لەسەركراو) هەردووكیان تەنها مەسح كردن هەڵدەوەشێننەوە ، بۆیە مەسح كردنەوە دروست نییە تاوەكو دەستنوێژ نەگرێتەوە و هەردوو پێ‌ی بشۆرێت ئەنجا لە پێیان بكاتەوە ، بەڵام ئەگەر لە كاتی (داكەندنی مەسح لەسەركراو) یان لە كاتی (كۆتایی هاتنی ماوەكە) دەست بە دەستنوێژ بوو ئەوا لەسەر دەستنوێژەكەی دەمێنێتەوە و نوێژیشی پێوە دەكات تاوەكو دەستنوێژەكەی دەشكێت .\nسوودێكی تر : هەركەسێك بە دەستنوێژەوە دوو جووت گۆرەوی لە پێ كرد و ئەنجا مەسحی كرد لەسەر هەردوو جووتەكە و دوای مەسح كردنەكە ئەوەی سەرەوەی داكەند ئەوا دروستە بۆی ماوەكە تەواو بكات بە مەسح كردن لەسەر ئەوەی خوارەوە ، چونكە ئەوەی بەسەردا ڕاست دەبێتەوە كەوا هەردوو پێ‌ی تێ كردوون بە دەستنوێژێكەوە كەوا پێ‌یەكانی تێدا شۆردووە .\nبەڵام ئەگەر یەك جووت گۆرەوی لە پێ بكات و مەسحی لەسەر بكات ئەنجا دوای ئەوە گۆرەوییەكی تر جگە لەوە لە پێ بكات بە سەریەوە ئەوا نابێت مەسح بكات لەسەر ئەوەی سەرەوە ، چونكە ئەوەی بەسەردا ڕاست نـابێتەوە كەوا هەردوو پێ‌ی تێ كردبێتن بە دەستنوێژێكەوە كەوا پێ‌یەكانی تێدا شۆردبێت(10) .\n(1) صحيح : [مُختصر م 136] ، م (1 / 227 / 272) ، ت (1 / 63 / 93) .\n(2) شرح صحيح مسلم : (3 / 164) .\n(3) متفق عليه : م (1 / 230 / 274) ، خ (1 / 309 / 206) مُختصرا ، د (1 / 256 / 151) .\n(4) صحيح : [مُختصر م 139] ، م (1 / 232 / 276) ، ن (1 / 84) .\n(5) صحيح : [الإرواء 103] ، د (1 / 162 / 278) .\n(6) صحيح : [الإرواء 101] ، د (1 / 296 / 159) ت (1 / 67 / 99) جه (1 / 185 / 559) .\n(7) واتە : پێڵاوی دروستكراو لە پێستی خۆشەكراوی نەرمی مانگا كە مووەكەی تاشراوە و لابراوە ، بڕوانە ئەم سەرچاوانە : هدي الساري مقدمة فتح الباري ص : (193) وفتح الباري : (1 / 352) وأيضاً : (10 / 380) وشرح صحيح مسلم للنووي : (8 / 333) . (وەرگێڕ)\n(8) إسناده صحيح : [ص . خز 199] ، هق (1 / 287) .\n(9) حسن : [الإرواء 104] ، ت (1 / 96 / 65) ، ن (1 / 84) .\n(10) هكذا أخبرنـي العلامة الألبانـي رحمه الله . واتە : بەم شێوەیە ئەلبانی زۆرزانا ڕەحمەتی خوای لێبێت هەواڵی پێداوم .\nئایا حوكمەكانی مەسحكردن لەسەر خوف یان گۆرەوی ئافرەتیش دەگرێتەوە وەكو پیاو ؟ کەسێک مەسحى لەسەر پێڵاوەکانى کرد و پاشان پێڵاوەکانى داکەند ئایا مەسحەکەى دروستە؟ ئایا دروستە مەسح لەسەر مێزەر بكرێت ؟ وه ئایا سەرپۆشی ئافرەت بەمێزەر دەژمێردرێت ؟ مه‌سح كرد له‌سه‌ر خوف یان گۆره‌وى دڕاو و كونبوو دروستە؟ بۆ لە پێکردنى گۆرەى یان خوف کە مەسحى لەسەر دەکەى ئایا نیەت واجبە؟\nسەردان: ٢,٦٢٧ بەش: مەسح کردن لەسەر گۆرەوى و خوف\nپرسیاری دواترغوسلی لەشگرانى : پایە و چۆنێتى و سوننەتەکانىپرسیاری پێشتروشك كردنەوەی ئەندامەكانی جەستە بە خاولی لە دوای دەست نوێژ


لە ڕێگەی سێ پرۆژە یاسای گرنگ ھەلی کار بۆ ھەزاران دەرچووی بەشەکانی کشتوکاڵ و ڤێتێرنەری دەرخسێت لەکەرتی تایبەت.\nوەزارەتی کشتوکاڵی ھەرێم بڕیاری لێخۆشبوونی گومرگی و تابلۆی کشتوکاڵی بەخۆڕایی بۆ ھێنانی ئامێری کشتوکاڵی بە تەکنەلۆژیای نوێ دەدات، لە رێگەی سێ پرۆژە یاساوە ھەلیکار بۆ ھەزاران دەرچووی بەشەکانی کشتوکاڵ و ڤێتێرنەری لە کەرتی تایبەت دەرەخشێنێت.\nوەزیری کشتوکاڵی ھەرێم رایگەیاند، پاڵپشت بە بڕیاری سەرۆکایەتی ئەنجومەنی وەزیران ژمارە (۷۹) لە ۲٠۲٠/۱٠/۲۱ بۆ پاڵپشتی کردنی کەرتی کشتوکاڵ و ھاندانی جوتیارانمان ، بۆیەکەم جارە لێخۆشبوونی گومرگی بۆ ئەو کۆمپانیا و خاوەن پرۆژانە دەکرێت کە ئامێرەکانی کشتوکاڵی ھاوردەی ھەرێمی کوردستان دەکەن بۆ جوتیارانمان بە شێوەی قستی درێژ خایەن و پێشەکی کەم ، رسوماتی تابلۆی کشتوکاڵی وەرناگیرێت بۆ ئامێرەکانی پێشکەوتووی کشتوکاڵی ، ئەم بابەتەش لە ڕێگای میکانیزمێکەوە جێبەجێ دەکرێت.\nھەروەھا وەزارەتی کشتوکاڵی ھەرێم رایگەیاندوە، سێ پرۆژە یاسای ئامادەکردووەو بەمنزیکانە لە ئەنجومەنی وەزیرانەوە رەوانەی پەرلەمان دەکرێن بۆ پەسەندکردن، پرۆژە یاساکان بریتین لە رەخساندنی دەرفەتی دامەزراندن بۆ دەرچوانی بەشەکانی کشتوکاڵی و ڤێتێرنەری و دامەزراندن و دەستبەرکردنی سندوقی خانەنشینی بۆ دڵنیایی دەرچوان لەکاتی دامەزراندنیان لە کەرتی تایبەت.\nیەکێکی تر لە پرۆژە یاساکان تایبەتە بە دامەزراندنی لێژنەی نیشتیمانی بۆ تۆمارکردن و پەسندکردن و پارێزگاریکردن لە تەرزە کشتوکاڵیەکانی ھەرێمی کوردستان.


راگەیاندنی سکرتاریەتی کۆمەڵە بە بۆنەی مەرگی دایکی دوو هاورێی گیانبەختکردووی کۆمەڵە لە شاری سەقز - کۆمەڵەی زەحمەتکێشانی کوردستان\nUncategorized @ku, سلایدشۆ, هەواڵ\nراگەیاندنی سکرتاریەتی کۆمەڵە بە بۆنەی مەرگی دایکی دوو هاورێی گیانبەختکردووی کۆمەڵە لە شاری سەقز\nهاورێیان و دۆستان و دڵسۆزانی کۆمەڵە!\nبەمجۆرە رادەگەیەنین کە بە داخەوە دایە رابیعە شیرینی،دایکی هاورێیانی گیانبەختکردوو موحەممەد و ئەحمەد مەلاوەیسی ،بە هۆی چوونەسەری تەمەن،رۆژی ٢٧ی رەشەممە،واتە لە رۆژی گیانبەختکردووانی کۆمەڵەدا، لە شاری سەقز بۆ هەمیشە دڵە گەورەکەی لە لێدان کەوت.\nئێمە بە بۆنەی مەرگی دایە رابیعە شیرینی ،لە لایەن هەموو ریزەکانی کۆمەڵەوە پربەدڵ سەرەخۆشی لە بنەماڵەی سەربەرز و خۆراگری دایە رابیعە و خەڵکی خۆراگری سەقز و ناوچەکە دەکەین و خۆمان بە شەریکی خەمیان دەزانین.\nئێمە دڵنیاین کە دایە رابیعە و هەزاران دایکی جەرگ سووتاوی ئەم کوردستانە، گەورەترین ئاواتیان وەدیهاتنی ئەو ئامانجە بەرزانە یە، کە جگەرگۆشەکانیان لە پێناو وەدیهێنانیاندا گیانی ئازیزیان بەختکردووە،بۆیە لێرەوە و جارێکیتر پەیمان نوێ دەکەینەوە کە هەتا وەدیهێنانی ئاوات و ئامانجی بەرزی رۆڵەکانیان لە خەبات و تێکۆشان بەردەوام دەبین.\nبژی یادی دایە رابیعە شیرینی\n٥ی خاکەلێوەی ١٣٩٩ی هەتاوی\n٢٤ی مارسی ٢٠٢٠ی زایینی\n2020/03/25 /by عەتا\nhttps://www.komala.com/wp-content/uploads/2020/03/lale565.jpg 289 600 عەتا https://www.komala.com/wp-content/uploads/2014/03/logo.png عەتا2020-03-25 09:24:182020-03-25 09:24:21راگەیاندنی سکرتاریەتی کۆمەڵە بە بۆنەی مەرگی دایکی دوو هاورێی گیانبەختکردووی کۆمەڵە لە شاری سەقز\nبرای آزادی و برابری در ایران، شورای دمکراسی خواهان ایران و کنگرە ملیتهای ایران ...


دووەمین پێشانگای تایبەتی ئێران لە سلێمانی بەڕێوە دەچێت - تۆڕی میدیایی خەڵک\nسەركونسوڵی كۆماری ئیسلامی ئێران لە سلێمانی ڕایگەیاندووە دووەمین پێشانگای تایبەتی كۆماری ئیسلامی ئێران لە سلێمانی لە مانگی ئایاری ئەمساڵ بەڕێوەدەچێت.\nمەهدی شوشتەری سەركونسوڵی كۆماری ئیسلامی ئێران لە سلێمانی رایگەیاند ، دووەمین پێشانگای تایبەتی كۆماری ئیسلامی ئێران لە سلێمانی بەپێی مۆڵەتی دەستەی پەرەپێدانی بازرگانی ئێران لە 25 تاكو 29ی ئایاری 2021 ی زاینی لە ناوەندی پێشانگای نێودەوڵەتی سلێمانی بەڕێوەدەچێت.\nسەركونسوڵی كۆماری ئیسلامی ئێران وتیشی، خواستی بازرگانان و بەكارهێنەرانی هەرێمی كوردستانی عێراق بۆ كاڵا و بەرهەمە ئێرانیەكان زۆرە.\nشوشتەری ئاماژەی بەوەشكرد كە كۆمپانیای پێشانگا هەمیشەییە نێودەوڵەتیەكانی باشوری ئازەربایجانی ڕۆژئاوایی جێبەجێكاری ئەم پێشانگایە دەبێت و خوازیاران دەتوانن بەمەبەستی تۆماركردنی ناو بۆ بەشداری كردن لەم پێشانگایەدا، پەیوەندی بە كۆمپانیای ناوبراوەوە بكەن.\nخەڵك تیمەكانی شارەوانی سلێمانی لە حاڵەتی ئامادەباشیدان بۆ بەهاناوەچوونی هەر كارەسات و ڕووداوێكی نەخوازراو كە ڕووبدات بەهۆی بارینی باران و كۆبووەوەی…


کەژەکە: پەدەکە فشار دەخاتەسەر کۆمەڵگا و هەوڵدەدات بێدەنگی بکات – کوردی – RojNews.News\nکەژەکە: پەدەکە فشار دەخاتەسەر کۆمەڵگا و هەوڵدەدات بێدەنگی بکات\n05/11/2020 - 2:26:45 pm\nکۆردیناسیۆنی کەژەکە ڕایگەیاند: ئەو سووکایەتییە پەدەکە بە بزوتنەوەی ژنان دەکات، هاوکات سووکایەتییە بە هەموو ژنانی کورد و هەروەها ژنانی ناو پەدەکەش، پەدەکە فشار دەخاتەسەر کۆمەڵگا و هەوڵدەدات بێدەنگی بکات.\nئەمڕۆ کۆردیناسیۆنی کۆمەڵێن ژنێن کوردستان- کەژەکە، لەسەر سووکایەتی و زماندرێژی کادێرانی پەدەکە بەرامبەر بزوتنەوەی ژنان، ڕاگەیەندراوێکی بڵاوکردەوە.\nلە ڕاگەیەندراوەکەدا بە ئاماژەدان بە پێشکەوتنەکانی تەڤگەری ئازادی ژنانی کورد و سەرنجڕاکێشیی تێکۆشانیان لە ئاستی کوردستان و جیهان، هاتووە: لەم ماوەیەی دواییدا پەدەکە و گروپە گرێدراوەکانی هێرشیان کردەسەر هێڵی ئازادی و پێشەنگەکانی، بە تایبەتیش سیستمی هاوسەرۆکایەتی، کە نیشانەی ڕادەستبوونیانە، ئەم ڕاگەیەندراوە دوور لە ئەخلاق، ڕێز و پێوانەکانی تەربیەت، زیهنییەتی دواکەوتوو و ڕەگەزپەرێست و باوکساڵاری پەدەکە دەخاتەڕوو، بە گوێرەی ئەو زیهنییەتە ژن دەبێت وەک هەبوونێکی بێ ئیرادە ببینرێت و تا ئەو ئاستەی پیاو بۆیان دیاری کردووە بەشداری سیاسەت و تێکۆشان ببن.\nلە بەشێکی دیکەدا هاتوو: پەدەکە کە ئێستا بەرامبەر هێڵی ئازادیی ژن و پێشەنگایەتیی، زماندرێژی دەکات، هەوڵدەدات بە سیاسەتی فشار کۆمەڵگا بێدەنگ بکات، ئەو شەڕەش کە ئێستا بە نیازە بیسەپێنێت بەسەر بزوتنەوەی ئازادی کورد، ئەنجامی ئەو زینهنیەتەیە، شەڕ خاوەنداری لە باوکسالاری و توندوتیژی دەکات.\nلە بەردەوامی هاتووە: میراتی تێکۆشانی ژنانی جیهان، بە تایبەتی بەرخۆدانی ژنانی کورد لە مێژوودا، بۆ ئێمە سەرچاوەی بنەمایی ڕێکخستنمان و نیشانەی دڵسۆزیمانە بەرامبەر بیرهێنانەوەی ژنانی قارەمانی کورد، بۆیە تێکۆشانمان بۆ خاوەنداری لە شکۆ و بەخۆدێری ژنانی کورد لە بەسێ‌یەکان تا لەیلا قاسمەکانە، ئەو سووکایەتییەی پەدەکە بەرامبەر بزوتنەوەکەی ئێمەی دەکات، بێگومان سووکایەتی بە هەموو ژنانی کوردە، هاوکات سووکایەتییە بەرامبەر ژنانی ناو پەدەکەش، ئەو لێدوانە بە گوێرەی پێوانەکانی کۆمەڵگای کورد بە شەرمەزاری پێناسە دەکرێت، کە ئەمە نە ژنانی بەشکۆی کورد، بەڵکو خاوەنی ئەو لێدوانە تەشحیر دەکات.\nهەروەها ئاماژە بەوەکراوە، کە هاوسەرۆکایەتی و بەشداربوونی بەهێزی ژنی کورد لەناو تێکۆشان و ژیان تەنها جێی سەربەرزییە و لە بەردەوامیدا جەختی لەوە کردووەتەوە: دەزانرێت هاوکات لەگەڵ چاوەڕوانی و هەوڵدانی گەلەکەمان لە ساڵی ٢٠١٣ بۆ پێکهێنانی کۆنگرەی نەتەوەیی، یەکیک لە هۆکارەکانی پێکنەهاتنی، قبووڵنەکردنی هاوسەرۆکایەتی لەلایەن سەرۆکی پەدەکە مەسعود بارزانی بوو، واتاکەشی ئەوەیە کە هیوای گەلیان کردە قوربانیی دەسەڵاتداریی خۆیان، ئەمەش زیهنییەتی زاڵی پیاوە.\nلە ڕاگەیەندراوەکەدا ئەمەش هاتووە: ژنانی کورد کە بە دەیان ساڵە لەدژی زیهنییەتی باوکسالاری و ڕەگەزپەرێستی تێدەکۆشن، بێگومان وەڵامی ئەم زماندرێژی، سوکایەتی و بێرێزییەی پەدەکە لەدژی بزوتنەوەی ژنان دەدەنەوە، بەو بونەیەوە داوا لە ژنانی کوردی چوارپارچەی کوردستان دەکەین کە دژی ئەم زیهنییەتە هەستن و هەڵویستێکی چالاک نیشان بدەن، چونکە خاوەن ئەم زیهنییەتە واتا پەدەکە، ئێستا لە هەوڵی ئەوە دایە دژی گەریلاکانی ئازادی کوردستان شەڕ بکات، بەمشێوەیەش زۆرێک لە دەستکەوتەکانی وڵات دەخاتە مەترسییەوە، پێویستە ژنان ڕێگە بەمە نەدەن، دەبێت هێزی خۆمان بخەینە گەڕ و لەدژی سیاسەتی شەڕی پەدەکە بوەستنەوەوە و لە بەرامبەریدا ببینە ئاستتەنگ، ڕێگەشی پێکهێنانی یەکیتییە.\nلە کۆتاییش هاتووە: ئێستا هەڵویستی هاوبەش لە هەموو کاتێک پێویستترە، دەزانین کە لە شەڕدا زیانی گەورە بەر ژن دەکەوێت، ئەگەر ئەمڕۆ ژنانی چوارپارچەی کوردستان هاوکاری بکەن، نیازە چەپەڵەکان دژی گەلەکەمان لەناودەبەین، ژن ئەم هێزەی هەیە، ئەوانیش چونەکە لە هێزی ژن دەترسن، بۆیە هێرش دەکەن، ئێستاش با بێ ئەوەی دوابکەوێت، بە تێگەیشتن لە “سبەی درەنگە”، دژی شەڕ هەڵویست نیشان بدەین و ببینە یەک.\nپەرلەمانتارێکی عێراق: بە کەوتنی قەندیل هەرێم دەکەوێتە ناو زاری ئەژدیهاوە\nبۆ دیداری ڕێبەر ئۆجالان، پارێزەران داواکارییان پێشکەش کرد\nلە کۆیە گفتۆگۆ لەبارەی توندوتیژییەکانی دژ بە ژنان کرا\nگروپی ویژدان: لەدوای ڕاپەڕینەوە زیاتر لە ٢٠ هەزار ژن لە هەرێمی کوردستان کوژراون


عه‌بادی له‌نێوان برسییكردن و ترسدا\n2018-02-10 10:30 249 جار بینراوە کۆمێنت\nوێرای ئه‌وه‌ی تا ئێستا پێناسه‌یه‌كی چوارچێوه دیاركراو بۆ ووشه‌ی تیرۆر( ارهاب )له‌یاسای نێوده‌وڵه‌تیدا دیارینه‌كراوه به‌ڵام ده‌كرێت له پێناسه ساده‌ییه‌كه‌یدا بڵێین ئیرهاب بریتیه له ئامرازێكی ون و شاراوه بۆ ترساندنی كۆمه‌ڵگا له كۆتایی هێنان به ژیان له رێی كۆمه‌ڵێك ئامرازیی جۆراو جۆردا له ته‌قینه‌وه‌ی له‌ناكاو و رفاندن و بێسه‌روشوێنكردن و تێكدانی ئه‌من و ئاسایشی وڵات .\nله‌سه‌رووی ده‌سته‌واژه‌ی تیرۆریشدا كه هێنده مه‌ترسیداره هه‌موو جیهانی یه‌كخستووه و له‌یه‌كبه‌ره‌دا كۆیكردونه‌ته‌وه , ئامرازێكی زۆر گه‌وره و مه‌ترسیدارتر هه‌یه كه زۆر له تیرۆر كاریگه‌ر و گه‌وره‌تره ئه‌ویش بریتیه له ( برسییكردن) بۆیه له‌به‌ر گه‌وره‌یی مه‌ترسی برسێتیی كه كاریگه‌ری راسته‌وخۆی هه‌یه له‌سه‌ر كۆمه‌ڵگا له رووی ئابووری و كۆمه‌ڵایه‌تی و سیاسی , خوای گه‌وره له قورئانی پیرۆزدا مه‌ترسی برسێتیی له‌پێش مه‌ترسی نه‌بوونی ئه‌من و ئاسایشدا داناوه هه‌روه‌ك نیعمه‌تی دابینكردنی خۆراك بۆ نه‌هێشتنی برسێتیی له‌پێش دابینكردنی ئه‌من و ئاسایش داناوه وه‌ك له سوره‌تی ( قریش) دا هاتووه ده‌فه‌رموێ ( الذی اطعمهم من جوع و امنهم من خوف) . كه‌واته به‌و پۆلێنكردن و حیكمه‌ته خوداییه بێت ئه‌وه‌ی ئێستا مه‌خلوقێك به‌ناوی حه‌یده‌ر عه‌بادی به‌رامبه‌ر به تاكی كورددا ده‌یكات له هه‌رێمی كوردستان له خۆدزینه‌وه له ره‌وانه‌كردنی مووچه‌ی فه‌رمانبه‌ران به‌تایبه‌تی فه‌رمانبه‌رانی هه‌ردوو وه‌زاره‌تی په‌روره‌ده و ته‌ندروستی كه بێگومان ره‌وانه‌نه‌كردنی مووچه برسێتیی لێده‌كه‌وێته‌وه زۆر له‌و تیرۆره‌ی كه ترسی لێده‌كه‌وێته‌وه گه‌وره‌تره كه ئه‌و تیرۆره له ئێستادا هه‌موو جیهان دژایه‌تی ده‌كات.\nده‌ستبردنی به‌رێز عه‌بادی بۆ چه‌كی برسییكردن كه به‌هۆیه‌وه شیرازه‌ی خێزان وكۆمه‌ڵگا تێكده‌دا , هێنده مه‌ترسیداره ته‌نانه‌ت هه‌ندێك له دیكتاتۆره‌كانیش پێیان شه‌رم بووه كاری له‌و جۆره بكه‌ن یاخود دركیان به مه‌ترسیی برسییكردن كردتۆته‌وه و زۆر به‌كاریان نه‌هێناوه چونكه پێش ئه‌و به‌رێزه كه ئێستا حوكمرانیی عیراق ده‌كات , هه‌بوون له‌پێش 2003 دا حكومرانی عیراق بوون ده‌یان وت ( قطع الاعناق ولا قطع الارزاق) كه‌چی ئێستا زبلدانی مێژووش شه‌رم ده‌كات ناوی ئه‌و كه‌سانه له‌خۆبگرێت جا چ جای ئه‌وه‌ی كه‌سێك هه‌بێت خۆی به حكومرانی ئه‌مرۆی عیراق بزانێت و له‌مسات و وه‌خته‌ی ئێستای كه مووچه‌خۆرانی هه‌رێمی تێكه‌وتووه ترس و شه‌رم له برسییكردن نه‌كات , ئه‌بێ شوێنی ئه‌و كه‌سانه له كوێی زلبدانی مێژوو بێ , زۆر به‌دڵنیاییه‌یشه‌وه بیركردنه‌وه‌ی هه‌موو كۆمه‌ڵگای كورده‌واریی له نه‌فره‌تكردنی بكه‌رانی برسییكردن, (گشتاندنه ) جا ئه‌و برسییكردنه چ ئه‌و بیكا یاخود ئه‌م چه‌شنی شته و به‌ر ئه‌و نه‌فره‌ته ده‌كه‌وێ.\n2018-08-29 15:22 75 جار بینراوە\n2018-04-15 11:29 115 جار بینراوە\n2018-03-18 18:33 206 جار بینراوە\n2018-03-05 12:22 172 جار بینراوە


ئەو هونەرمەندەی دەنگ و چەكەكەی لەخزمەتی كوردستاندا بوو\nئەو هونەرمەندەی دەنگ و چەكەكەی لەخزمەتی كوردستاندا بوو\nله ١ ئایاری ساڵی ٢٠٠٦ دا ئازاد خانه‌قینی بۆ دواجار له سلێمانی چاوه‌كانی لێكنا و به‌ره‌و كاروانی نه‌مران به‌ڕێكه‌وت.\nئازاد وه‌هاب عه‌بدولڕه‌حمان ناسراو به‌ئازاد خانه‌قینی، ساڵی ١٩٥٨له‌گه‌ڕه‌كی پاڵاوتگه‌ی ئه‌ڵوه‌ند له‌خانه‌قین له‌دایكبووه، خوێندنی سه‌ره‌تایی له‌قوتابخانه‌ی ئه‌ڵوه‌ند ته‌واوكردووه.\nله‌ده‌ستپێكردنه‌وه‌ی خوێندنی كوردی له‌ناوه‌ندیی ١١ی ئازار قۆناغیی ناوه‌ندیی ته‌واو كردووه، ئاماده‌یی كشتوكاڵی له‌قه‌زای خاڵس-ی پارێزگای دیاله ته‌واوكردووه.\nسه‌ره‌تای ژیانی هونه‌ری ده‌گه‌ڕێته‌وه بۆ ساڵی ١٩٧١ , كاتێك بۆ یه‌كه‌م جار له‌گه‌ڵ تیمێكی مۆسیقادا وه‌ك كۆرس به‌شداریی له ئاهه‌نگێكی گۆرانی وتندا كرد كه كرێكارانی كۆمپانیای نه‌وتی خانه‌قین به‌بۆنه‌ی ساڵرۆژی جیهانی یه‌كی ئایاره‌وه سازیان كردبوو .\nله‌ساڵی ١٩٧٩ له‌گه‌ڵ چه‌ند هاوڕێیه‌كیدا به‌شدار بوو له دامه‌زراندنی تیپی مۆسیقای خانه‌قین . دوای ئه‌وه‌ی تیپه‌كه كاسێتێك گۆرانی تۆمار كرد ئه‌ندامانی تیپه‌كه له‌لایه‌ن ده‌زگا ی ئه‌منه‌وه گیران و داوایان لێكرا چیتر گۆرانی به‌زمانی كوردی تۆمار نه‌كه‌ن .\nساڵی ١٩٨٠ بووه به‌پێشمه‌رگه له‌خڕی ناوزه‌نگ، له‌ژیانی پێشمه‌رگایه‌تی به‌شداری زۆر بۆنه و ئاهه‌نگی كردووه به‌سروودی نیشتمانی و نه‌ته‌وه‌یی.\nئه‌ندامی دامه‌زرێنه‌ری تیپی مۆسیقای شه‌هید كارزان بووه له‌شاخ، یه‌كه‌مین به‌رهه‌می سروودی نیشتمانیی له‌گه‌ل تیپی شه‌هید كارزان تۆماركردووه، له‌وانه: ده‌با فاشییه‌كان بزانن، ئه‌ی كوردینه، كه‌ڵكی قه‌یوان.\nهه‌رووه‌ها به‌هاوكاریی له‌گه‌ل هونه‌رمه‌ند شوان كابان هه‌ردوو سروودی ( لێره ناڕۆم، ئاسووده‌بن)ی تۆماركردووه، هه‌ر له‌وكاته‌شدا چه‌ندین گۆرانی فۆلكلۆری ناوچه‌ی كرماشان-ی تۆماركردووه و بۆته ئه‌ندامی یه‌كێتی هونه‌رمه‌ندانی كوردستان- كۆمیته‌ی شاخ.\nپاش ئه‌نفال چۆته ئێران و درێژه‌ی به‌كاری پێشمه‌رگایه‌تی داوه، یه‌كێك بووه له هه‌ڵسوڕاوانی پێكهێنانی یه‌كه‌م فیستیڤاڵی هه‌ڵه‌بجه له‌سه‌قز، له ساڵی ١٩٨٩ دا به‌شداربوو له فێستیڤاڵی هه‌ڵه‌بجه له‌شاری سه‌قز و به‌رهه‌می تازه‌ی پێشكه‌ش كرد .\nله‌سه‌رده‌می پێشمه‌رگایه‌تیدا به‌رهه‌مه‌كانی ڕۆڵێكی كارایان هه‌بوو له بڵاوكردنه‌وه‌ی گیانی خۆڕاگری و به‌رگریدا له‌گه‌ڵ چه‌ند هونه‌رمه‌ندێكی تردا , توانی هونه‌ر و بخاته خزمه‌تی مه‌سه‌له‌ی خه‌بات و شۆرشه‌وه . هونه‌ری داوه،له‌ساڵی ١٩٩١ به‌دواوه چه‌ندین به‌رهه‌می دیار و نازازه‌ی تۆماركردووه، له‌وانه: بڕۆبڕۆ، ئه‌ی شه‌هید .. و هتد) ساڵی ١٩٩٣ له‌گه‌ڵ رۆژنامه‌نووس په‌یمان عێزه‌دین چۆته ژیانی هاوسه‌رییه‌وه و خاوه‌نی دووكچه به‌ناوه‌كانی (رازبار و زنه).\nله كۆتایی ساڵی ١٩٩٢ وه تا ساڵی ١٩٩٦ لێپرسراوی به‌شی به‌رنامه هه‌مه‌جۆره‌كان بوو له ته‌له‌فیزیۆنی گه‌لی كوردستان له سلێمانی .\nله ساڵی ١٩٩٧ دا یه‌كه‌م كونسێرتی خۆی له‌سلێمانی به‌ناوی ( دیمانه‌ی عاشقان ) ساز كرد , هه‌ر هه‌مان ساڵ دامه‌زراندنی پرۆژه‌ی ئه‌رشیفی شۆرشی پێشنیار كرد و به‌پشتیوانی خاتوو هێرۆ برایم ئه‌حمه‌د توانی ئه‌م پرۆژه‌یه جێبه‌جێ بكات .\nله‌مكاره‌شدا هه‌زاران دیكۆمێنتی گرنگی ده‌رباره‌ی ڕاگه‌یاندن و دادگاكان و نه‌خۆشخانه‌كان و بێته‌له‌كان و چالاكییه هونه‌ریه‌كان و بڵاوكراوه‌كان و چالاكی و وێنه‌ی پێشمه‌رگه‌ی كۆكرده‌وه وهه‌مووی به‌تازه‌ترین رێو شوێنی زانستی له‌ناو كۆمپیوته‌ردا پاراست .\nساڵه‌كانی ١٩٩٩ و ٢٠٠٠ دووساڵی به‌بڕشتی ته‌مه‌نین , له ساڵی ١٩٩٩ دا هۆنراوه‌ی "وه‌رزه ئاڵه‌كانی عه‌ده‌م " ی جه‌مال غه‌مباری كرد به به‌رهه‌مێكی هونه‌ری و چه‌ندین گۆرانی دیكه‌شه تۆمار كرد ..\nله ساڵی ٢٠٠٠ یشدا به‌شێكی ئه‌و دیكۆمێنتانه‌ی تایبه‌ت به مێژووی راگه‌یاندنی یه‌كێتیی نیشتیمانی كوردستان بوون , له دوو توێی كتێبێكی ٢٠٠ لاپه‌ڕه‌ی قه‌باره مام ناوه‌نجیدا به ناونیشانی "مادێنا : مێژوو و بیبلۆگرافیای راگه‌یاندنی یه‌كێتی نیشتمانی كوردستان ١٩٧٥-١٩٩١ " بڵاوكرده‌وه .\nله‌ماوه‌ی نێوان ساڵانی ٢٠٠٣ - ٢٠٠٦ دا جێگری به‌ڕێوه‌به‌ری ڕادیۆی ده‌نگی گه‌لی كوردستان بوو له چوارتا .\nئه‌ندامی دامه‌زرێنه‌ری گروپ موزیكی ( هۆره) بوو ماوه‌یه‌كی كه‌م پێش ئه‌وه‌ی كۆچی دوایی بكات , كرایه به‌ڕێوه‌به‌ری گشتی له ده‌زگای شه‌هیدان .\nله ١ ئایاری ساڵی ٢٠٠٦ دا بۆ دواجار له سلێمانی له‌نه‌خۆشخانه‌ی بوژاندنه‌وه‌ی دڵ چاوه‌كانی لێكنا و به‌ره‌و كاروانی نه‌مران به‌ڕێكه‌وت.\nئا/ كاوان ئه‌حمه‌د حمه‌ساڵح هه‌ڵه‌بجه‌یی


ئێمەش دەبین بە دەنگی سماقان, ڕاگەیەندراوی فەرمیی کەمپەینی ” سماقان دەنگی هەمووانە “ | JINGEWAN ژینگەوان\nHome ژینگه ئاژه‌ڵ و گیانله‌به‌ران ئێمەش دەبین بە دەنگی سماقان, ڕاگەیەندراوی فەرمیی کەمپەینی ” سماقان دەنگی...\nئێمەش دەبین بە دەنگی سماقان, ڕاگەیەندراوی فەرمیی کەمپەینی ” سماقان دەنگی هەمووانە “\nراگەیاندنی ماژە یەک :\nماوەی زیاتر لە بیست ڕۆژە کە خەڵکی ناوچەی سەرشیوی مەریوان بە مەبەستی پێشگرتن بە کاولکارییەکانی ناوەندە پێوەندیدارە حکوومەتییەکان لە مەریوان گیانی خۆیان کردووەتە قەڵغان بۆ پاراستنی ژینگەی نیشتمانی دایک.\nئەو خەڵکە شەو و ڕۆژ تەنیا و تەنیا بر مەبەستی پارێزگاری لە ژینگەی وڵاتەکەیان و پاراستنی ژیانی هاووڵاتییانی ئەو ناوچەیە دەستیان لە ژیانی تاکەکەسیی خۆیان هەڵگرتووە.\nپاش هەڕەشە و گوڕەشەکانی ناوندەکانی حکومەت لەو خەڵکە بە مەبەستی وازهێنان لەو ناوچەیە و ئەوەی کە حکوومەت بتوانێت زبڵ و پاشماوەکانی مەریوان و سەوڵاوا لە دۆڵی سماقان کۆ بکاتەوە.\nخەڵکی ناوچەی سەرشیو لەو بڕوایەدان کە لە ئەگەری گواستنەوەی زبڵ و پاشماوەکانی سەوڵاوا و مەریوان بۆ دۆڵی سماقان، ژینگەی ئەو ناوچەیە بەگشتی کاول دەکرێت و ژیان و ماڵ و حاڵی هاووڵاتییان تێک دەچێت.\nناوندەکانی حکومەت لە سەرەوەی هەموویان شارەوانی مەریوان لە نوێترین هەوڵەکانیدا، هاووڵاتییانی ئەو ناوچەیە کە بە نیسبەت بوون بە زبڵدانی سماقان ناڕەزایەتییان دەربڕیوە، دەستبەسەر دەکات و هەڕەشە دەکات کە ئەم شەپۆلەی دەستبەسەرکردنی خەڵکی بێ تاوان درێژەی دەبێت.\nئێمە وەک چالاکانی ژینگەپارێزی لاوانی کورد بە گشتی لە هەموو ناوچە جیاجیاکانی کوردستانەوە بە ڕاگەیاندنی کەمپەینی پشتیوانی لە هاووڵاتییانی سەرشیوی مەریوان و دۆڵی سماقان، دەنگی خۆمان دەخەینە پاڵ دەنگی ئەو هاووڵاتییە ناڕازییانە کە بە هەموو شێوەیەک هەوڵەکانی خۆیان وەگڕخستووە کە پێش بە کاولکارییەکانی حکوومەتی تاران لە کوردستان بگرن.\nدەستەی بەڕێوبەریی کەمپەین 16ی خاکەلێوەی 2717ی کوردی\nPrevious articleاقدامات ضد محیط زیستی شهرداری بوکان بار دیگر از پیکره شهر قربانی گرفت\nNext articleبیانیه انجمن ژیوای وجمعی از فعالین از زیست محیطی شهرستان پاوه وهورامان در رابط با مشکلات سرشیو مەریوان